Inisiatif Inovasi Kampung Seberang Ramai Mendapat Perhatian Usahawan dari Dubai

Untuk mendapatkan maklumat terkini, ikuti kami melalui Telegram

Pauh Putra – Inisiatif inovasi yang dilaksanakan di Kampung Nelayan Warna-warni Program Transformasi Diraja Seberang Ramai, Kuala Perlis untuk masyarakat setempatnya mendapat perhatian Dr. Hesham Hafez, seorang usahawan berjaya dalam industri pemerdagangan kertas global yang kini bermastautin di Dubai, Emiriah Arab Bersatu (UAE).

Beliau yang terpegun dengan perubahan Kampung Seberang Ramai menyatakan, berdasarkan pemerhatian beliau, Perlis telah mula menggalakkan dan menyokong usaha inovasi.

Ketika menyampaikan ucapan bagi menerangkan teras utama dalam inovasi termasuklah cara untuk mewujudkan masyarakat dan negara yang inovatif dalam International Talk Series Universiti Malaysia Perlis (UniMAP), Dr. Hesham berkata, “Saya percaya Perlis berada di landasan yang betul untuk melaksanakan projek perintis kepada mana-mana bandar, pekan atau kampung yang tidak besar bukan sahaja di Malaysia seperti ini tetapi di seluruh dunia kerana pencapaian usaha ini walaupun masih di peringkat awal dan banyak lagi usaha sedang dirangka untuk ditambah baik, namun perkara ini benar-benar unik, inovatif dan jika terus diberikan fokus akan mampu memberikan perubahan hidup yang cukup memanfaatkan seluruh warga setempat.“

Dalam seminar tersebut, beliau turut berkongsi tentang buku karya beliau sendiri yang bertajuk The Global Innovator: How Nations Have Held and Lost Innovative Edge yang diadakan di Auditorium Bangunan Canselori Tuanku Syed Sirajuddin UniMAP di Pauh Putra. Buku tersebut ditulis oleh Dr. Hesham bersama-sama dua orang tokoh, iaitu Kenneth Lipartito dan Patricia Watson melalui Think Twice Books dan diterbitkan di Amerika Syarikat oleh Ideapress Publishing.

Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail merangkap Tuanku Canselor dan Raja Puan Muda Perlis, DYTM Tuanku Hajah Lailatul Shahreen Akashah Khalil selaku Tuanku Pro-Canselor berkenan berangkat menghadiri seminar yang diadakan bersempena dengan Sambutan Hari Ulangtahun Keputeraan Raja Perlis Tuanku Syed Sirajuddin Jamalullail ke-79 tersebut.

Keberangkatan tiba baginda berdua disambut oleh Timbalan-timbalan Naib Canselor universiti. Yang hadir sama ialah kepimpinan tertinggi dan ahli Majlis Perwakilan Pelajar UniMAP serta wakil daripada pelbagai agensi dan juga institusi pengajian tinggi di Perlis.


DBP Menyantuni Masyarakat Orang Asli Semoq Beri

Kemaman – Dewan Bahasa dan Pustaka (DBP) sentiasa berusaha meningkatkan khalayak dan juga rakan kolaborasi apabila turun padang melaksanakan program kepada masyarakat Orang Asli Semoq Beri di Kemaman.

Program Penyelidikan dan Pengumpulan Cerita Rakyat Semoq Beri dan Apresiasi Bahasa dan Sastera Bersama-sama Masyarakat Orang Asli Kampung Sungai Pergam yang dilaksanakan pada 18 hingga 19 Mei 2022 lalu menyasarkan masyarakat Orang Asli suku Semoq Beri pelbagai peringkat usia.

Pelbagai program berkonsepkan pertandingan, candawara, mainan akal bahasa dan sastera, didik hibur dan kajian lapangan bagi mengumpulkan cerita rakyat masyarakat Orang Asli. Usaha ini dijayakan dengan gabungan tenaga tiga bahagian di DBP, iaitu Bahagian Penyelidikan Sastera,  Bahagian Pengembangan Bahasa Kebangsaan Pelbagai Kaum dan Dewan Bahasa dan Pustaka Wilayah Timur.

Antara kegiatan yang dilaksanakan pada peringkat prasekolah, sekolah rendah dan sekolah menengah ialah Pertandingan Mewarna bertema bahasa, Pertandingan Sebut dan Eja dengan Betul, Pertandingan Dam Bahasa dan Kuiz Bahasa dan Sastera. Pertandingan Lagu Puisi dan Lagu Melayu pula terbuka dan mendapat sambutan yang begitu menggalakkan. Projek penyelidikan dan pengumpulan cerita rakyat pula melibatkan beberapa orang responden yang terdiri daripada Tok Batin dan juga warga emas masyarakat Orang Asli Semoq Beri di Kampung Sungai Pergam dan kampung lain yang berdekatan. Sebanyak 10 cerita rakyat berjaya dikumpulkan sepanjang  kajian ini dijalankan.

Sekalung penghargaan kepada Yang Berhormat (YB) Cikgu Abdul Razak Ibrahim, ADUN Air Putih yang hadir merasmikan majlis penutupan program. Melihat kepada sambutan masyarakat Orang Asli  terhadap program ini, beliau amat mengharapkan DBP dapat meneruskan program ini pada masa akan datang. Hal ini agar peneguhan jiwa terhadap bahasa dan sastera Melayu dalam kalangan masyarakat Orang Asli bertambah mantap dan dapat dipertingkatkan.  Beliau amat berterima kasih kepada DBP kerana memilih Sungai Pergam sebagai lokasi mengadakan program pada tahun 2022.

Encik Saifullizan Yahaya, Ketua Bahagian Penyelidikan Sastera DBP berkata, cerita rakyat masyarakat Orang Asli Semoq Beri yang diusahakan pengumpulannya oleh pegawai penyelidik bahagiannya akan  diterbitkan oleh DBP. Projek penyelidikan dan pengumpulan cerita rakyat Orang Asli seluruh negara ini bermula pada tahun 2016. Program penyelidikan dan pengumpulan cerita rakyat ini merupakan khazanah berharga negara untuk kita mengetahui budaya dan pemikiran orang asli di Malaysia. DBP juga melaksanakan pelbagai program bahasa dan sastera di sini untuk menyemai benih-benih kecintaan terhadap bahasa kebangsaan dan celik terhadap kesusasteraan.

Sementara itu, Encik Mohd Azam Juhari, Pengarah DBP Wilayah Timur berkata, “DBP Wilayah Timur sentiasa berusaha untuk mengembangkan bahasa dan sastera di seluruh negeri Terengganu. Pelbagai program telah dirancang di Kampung Sungai Pergam, dan ini merupakan usaha bersepadu DBP untuk mengumpulkan kearifan tempatan dan memupuk rasa cinta dan bangga terhadap bahasa Melayu oleh masyarakat Orang Asli di sini.“

Puan Roziah Md Yunus, Ketua Bahagian Pengembangan Bahasa Kebangsaan Pelbagai Kaum mengucapkan terima kasih kepada JAKOA Terengganu dan Pejabat DUN Air Putih atas kerjasama menjayakan pelaksanaan program ini. Menurut Roziah, usaha ini dapat memupuk semangat cinta akan bahasa kebangsaan, jati diri dan perpaduan kaum masyarakat Orang Asli.

Bahagian kami menyantuni masyarakat semua kaum di Malaysia dalam memenuhi misi bahagian, iaitu memasyarakatkan bahasa dan sastera kebangsaan dalam kalangan pelbagai kaum.

Encik Shafei Abas, Pengarah Jabatan Kemajuan Orang Asli Negeri Terengganu dan Kelantan amat berterima kasih atas perhatian pihak DBP melaksanakan program ini. “Masyarakat Orang Asli di sini menyambut baik dan kami mengalu-alukan pelaksanaan program ini kepada masyarakat Orang Asli di seluruh Kelantan dan Terengganu,“ katanya.


Catur Johor: Realiti Perang dalam Sebuah Permainan

Untuk mendapatkan maklumat terkini, ikuti kami melalui Telegram

Uniknya arkib tempat saya bertugas sekarang, iaitu di negeri Johor, merupakan arkib yang pesat berkembang dengan rekod dan dokumen sejak ditubuhkan pada Mei 1972. Arkib Negara Malaysia Johor terletak di Tingkat 7, Wisma Persekutuan, di Jalan Ayer Molek, Johor Bahru ini menempatkan rekod dan dokumen berkaitan Johor seawal abad ke-19.

Pelbagai pihak dari dalam dan luar negara telah mengunjungi Arkib Johor bagi melaksanakan kerja-kerja penyelidikan khususnya berkaitan dengan negeri Johor. Ada perkongsian menarik ingin saya sertakan dalam penulisan ini melalui penelitian saya kepada rekod-rekod arkib di sini, satu daripadanya ialah berkaitan dengan catur perang Johor.

Apabila menyebut catur, saya yakin pembaca pasti memahami bagaimana catur Inggeris serta catur Cina menjadi satu permainan otak yang sangat popular dalam kalangan masyarakat kita. Menurut Dr. Mohd. Hasanuddin bin Mohd. Yusof, seorang penyelidik catur Melayu memberitahu bahawa catur perang Johor merupakan satu daripada rekod penting membuktikan wujudnya permainan ini sebagai alat mempertajam strategi peperangan dalam era sejarah Johor Lama khususnya pada era pemerintahan Raja Kecil Siak (1718 − 1722).

Apa-apa yang menarik hendak saya kongsikan ialah catatan berkaitan dengan catur Johor turut berada dalam simpanan Arkib Negara Malaysia Negeri Johor. Dalam kajian sebelum ini, terdapat beberapa catatan manuskrip Melayu merakamkan bahawa masyarakat Melayu seawal abad ke-15 di Melaka telah bermain catur bagi mengisi masa lapang di samping menguji kepintaran masing-masing. Turut dicatatkan tokoh permainan catur pada masa abad ke-15 bukan sahaja mampu menangani permainan catur dengan baik tetapi turut berjual beli pantun dalam masa yang sama. Hal ini menunjukkan permainan ini sinonim dengan tahap keintelektualan pemainnya. Permainan ini kemudiannya diwarisi oleh kesultanan Johor, kejituan tumpuan kepada permainan ini dikatakan sehingga mampu mengalih perhatian pemain daripada suasana peperangan buat seketika.

Catur dalam masyarakat Melayu Johor khususnya pada awal abad ke-18 adalah permainan yang dimainkan oleh semua golongan khususnya golongan bangsawan.

Kaedah permainan catur Johor berbeza daripada beberapa catur lain yang sejenis dengannya. Catur Johor turut digelar sebagai catur perang dan pemain mempunyai dua objektif untuk menentukan pemenang. Setiap pemain catur Johor perlu mencapai salah satu matlamat sama ada berjaya menawan sebanyak mungkin bidak lawan ataupun menguasai ruang kubu pertahanan lawan.

Kejayaan salah satu objektif ini membolehkan pemenang permainan ini ditentukan. Peraturan permainan catur perang Johor ini sesungguhnya ialah realiti perang ke dalam sebuah permainan. Mungkin ada yang mempertikaikan permainan ini turut dimainkan di beberapa wilayah moden Malaysia mahupun Indonesia. Akan tetapi, hal yang demikian hanya menunjukkan bahawa catur Johor ini mempunyai pertalian sejarah yang tersebar ke seluruh wilayah yang pernah menjadi sebahagian dari wilayah jajahan takluk Johor.

Catatan berkaitan dengan permainan catur Johor atau catur perang ini telah dirakamkan dengan kemas oleh Istana Johor sebelum kemudiannya seorang tokoh Johor, iaitu Mejar Mohamad Said Sulaiman memeliharanya dalam bentuk catatan yang disalin semula. Beliau ialah individu yang penting di istana semasa pemerintahan DYMM Sultan Ibrahim al-Masyhur Johor.

Kelebihannya mengakses dokumen bernilai tinggi di istana Kesultanan Johor ini telah memberikannya peluang untuk menyalin semula manuskrip tulisan tangan yang uzur dan tidak mampu mengelak daripada kemusnahan. Salinan dalam tulisan Jawi bertaip menjadikan maklumat berkenaan telah berjaya dipanjangkan usianya hinggalah abad 21 ini. Atas usaha beliaulah akhirnya satu daripada permainan Johor yang intelektual sifatnya dapat diselamatkan untuk rakyat Johor hari ini khususnya dan Malaysia umumnya.

Pada hari ini, dokumen berkaitan dengan permainan catur Johor telah menggamit lebih ramai penyelidik baru untuk menjalankan kajian yang lebih mendalam di Arkib Negara Malaysia Negeri Johor. Daripada sebuah sumber primer di arkib, catur Johor wajar dilahirkan semula ke dalam masyarakat supaya menjadi sebuah budaya yang perlu dilestarikan kembali ke dalam ganerasi muda keseluruhannya.

Usaha ini selayaknya mendapat sambutan daripada agensi penggerak yang penting seperti Yayasan Warisan Johor yang bukan sahaja mempunyai dana malah kepakaran dan peralatan yang bersesuaian dalam memelihara dan memulihara budaya ketamadunan Johor. Peranan agensi ini dalam mengembalikan catur ke dalam masyarakat tidak kurang pentingnya seperti peranan yang dimainkan oleh pusat intelektual Johor di Pulau Penyengat pada abad ke-18 itu sendiri.

Melalui pemugaran sejarah catur Johor dan kembalinya ke dalam inventori permainan rakyat tidak bermakna akan meminggirkan catur lain yang telah sedia ada sejak awal abad ke-20. Sebaliknya, permainan catur Johor ini bukan sahaja menjadi salah satu pilihan permainan catur tapi menjadi identiti Johor dalam permainan khususnya berkaitan dengan sukan otak. Permainan ini kelak menjadikan masyarakat tidak melupakan masa lalu bagaimana hebatnya Johor pada abad ke-16 hingga abad ke-18. Sejarah yang bukan sahaja mewarnai bidang politik, ekonomi dan bahasa malah turut melibatkan kesan dalam aspek budaya dan juga permainan dalam masyarakat Melayu moden khususnya.

Catur Johor satu daripada beribu-ribu sumber sejarah yang boleh didapati dari Arkib Negara Malaysia Negeri Johor. Selain maklumat sejarah dan rekod-rekod pentadbiran, mungkin sekiranya orang awam mahupun pelajar ingin melihat dengan lebih dekat bagaimana proses satu-satu dokumen dipelihara dan dijaga rapi, bolehlah merancang masa anda untuk membuat temu janji melawat arkib.

Penulis ialah Pengarah, Arkib Negara Malaysia Negeri Johor.


Rangkai Kata “adalah kerana“

1. Punca masalah ini berlaku secara leluasa adalah kerana kebanyakan murid hari ini tidak dibekali pendidikan agama yang sempurna.


Merdekakan Minda dengan Bertutur dalam Bahasa Melayu

KUALA LUMPUR – “Saya bangga kerana memilih bahasa Melayu untuk menyampaikan maklumat kesihatan. Sains dan teknologi milik semua bahasa di dunia ini dan bukannya khusus untuk bahasa Inggeris sahaja, sebagaimana anggapan sesetengah orang”, ujar Dr. Malar Santhi Santherasegapan atau lebih dikenali dengan panggilan Dr. Malar. Beliau berkata demikian dalam “Program Ambang Merdeka: Celoteh Dr. Malar – Enak Lauk Dikunyah-kunyah, Enak Kata Diulang-ulang” yang bersiaran secara langsung pada pukul 11.00 pagi tadi menerusi Studio Siaran Langsung Media Sosial DBP.

Tambah beliau lagi, amat mudah baginya untuk memberikan kefahaman tentang ilmu dan maklumat kesihatan kepada masyarakat melalui penggunaan bahasa Melayu. Hal ini demikian kerana bahasa Melayu merupakan bahasa kebangsaan negara ini dan setiap rakyat Malaysia pastinya memahami akan bahasa Melayu. Oleh itu, bahasa Melayu milik semua rakyat Malaysia. Hargailah dan berbanggalah dengan bahasa Melayu.

Beliau turut berpesan khususnya kepada anak-anak muda kini, iaitu “Kita boleh bercakap secara santai tetapi mestilah berhati-hati agar perkataan yang kita gunakan itu tidak membawa kemudaratan kepada bahasa Melayu.”

Menurut beliau, apa-apa sahaja bahasa termasuklah bahasa Inggeris bukanlah satu “tag nama” yang menunjukkan kepandaian atau kebijaksanaan seseorang tetapi hanyalah satu medium untuk berkomunikasi. Di dunia pada zaman sekarang yang mempunyai segala kemudahan aplikasi terjemahan di dunia maya, maka sangat tidak adil sekiranya kita meletakkan bahasa Inggeris sebagai lambang ketinggian kualiti ilmu seseorang. Hal ini demikian kerana ada orang yang tinggi ilmunya tetapi bahasa Inggerisnya biasa-biasa sahaja dan ada juga orang yang kurang berilmu tetapi dapat bercakap dalam bahasa Inggeris dengan sangat fasih. Hakikatnya, jangan menilai seseorang itu kerana kefasihannya bercakap dalam sesuatu bahasa tetapi lihatlah seseorang itu dari segi ilmu yang dimilikinya dalam sesuatu bidang.

Demikianlah antara perkongsian oleh Dr. Malar yang kini bertugas di Jabatan Kecemasan, Hospital Columbia Asia Cheras, Kuala Lumpur. Terdahulu, celotehnya mengenai ilmu dan maklumat yang disampaikan secara bersahaja tetapi memikat berjaya menarik jutaan tontonan di pelbagai pelantar digital termasuklah Facebook, YouTube, Instagram dan lain-lain.


Kelantan Berikan Penghargaan kepada Pendikir Barat

Untuk mendapatkan maklumat terkini, ikuti kami melalui Telegram

Kota Bharu – Dikir barat, seni budaya yang tidak asing lagi di negara kita.  Kesenian ini berakar di Kelantan dan berkembang dan dikenali sehingga ke luar negara. Bagi menghargai jasa bakti para pendikir yang tinggi nilainya, Kerajaan Negeri Kelantan dan Majlis Kebudayaan Negeri Kelantan (MKNK) dengan kerjasama Persatuan Dikir Barat Negeri Kelantan (PENDIKIR) mengiktiraf jasa dan sumbangan para pendikir barat di negeri Kelantan dengan menganjurkan Malam Himpunan Dikir Barat 2022 di sebuah hotel di Kota Bharu yang telah menghimpunkan seramai 400 orang khalayak.

Hadir merasmikan program, Dato’ Haji Ahmad Yakob, Menteri Besar Kelantan berkata, program ini berjaya mengumpulkan para pendikir dan antara himpunan dikir barat terbesar di Kelantan.  Beliau percaya dan yakin usaha seumpama ini dapat mengekalkan kesinambungan seni budaya dan mengangkat nama negeri Kelantan. Kerajaan negeri sentiasa menyokong anak seni yang giat memartabat dan mempertahankan seni warisan budaya Kelantan ini.

Mejar (B) Dato’ Haji Md Anizam Ab Rahman, Pengerusi Jawatankuasa Perpaduan Masyarakat, Kebudayaan, Warisan dan Pelancongan Negeri Kelantan berkata, selain Darul Naim, Kelantan turut diberi jolokan sebagai Negeri Gedung Budaya, Negeri Serambi Mekah dan Negeri Bertuah.

Gelaran ini terhasil daripada penat lelah anak negeri yang sentiasa berfikir dan bekerja untuk memartabatkan negeri Kelantan.

Ujar beliau, program ini bertujuan mengiktiraf penggiat seni dikir barat yang mengharumkan nama negeri Kelantan, mengerat hubungan silaturahim antara pendikir dan memartabatkan seni dikir barat sebagai warisan budaya Kelantan agar tidak pupus.

Dalam majlis yang gemilang tersebut, beberapa kategori anugerah dan pengiktirafan telah diberikan kepada pendikir yang layak. Sabri Yunus, pengarah dan pelakon terkenal tanah air telah dinobatkan sebagai Duta Anak Seni Kelantan. Anak kelahiran Pengkalan Chepa, Kelantan ini dipilih berdasarkan sumbangan beliau dalam bidang pengarahan, lakonan drama juga perfileman yang telah mengharumkan nama negeri Kelantan.

Kategori Ikon Legenda Dikir Barat telah dianugerahkan kepada tokoh pendikir yang lama menabur jasa, iaitu Jen Endoro (Mohd Zain Ismail), Jali Bunga Tanjung (Mohd Razali Abdul Sukor)  dan Cikgu Sulizi (Sulizi Che Awang). Ikon Tok Jogho pula diberikan kepada Rozi Kemang Berduri (Mohd Razi Che Wil), Mejah Ana (Mejah Muda), Man Tok Raja (Tuan Ab Rahman Tuan Soh) dan Mail Anak Kala (Che Ismail Che Soh).

Kategori Ikon Tukang Karut pula dianugerahkan kepada Tuan Kob Raja Saring (Tuan Yacob Tuan Ismail), Kohar Teknik (Azhar Yaacob) dan Pak Nik Har Senandung Malam (Nik Azhar Nik Yahya). Kerajaan negeri turut meraikan pendikir muda Kelantan dengan memperkenalkan Ikon Muda Dikir Barat yang menjadi pelapis dikir barat. Anugerah ini dikurniakan kepada Amran DBA (Amran Mat Daud), Raden Mas Uji (Mohd Hanafiah Yusoff) dan Joe Ranjuna (Mohd Faizul Ya).

Kerajaan negeri turut mengiktiraf pemain gendang yang profesional dengan memperkenalkan Ikon Pemain Gendang. Penerima anugerah ini ialah Piji Bano (Ruhaizi Abas)  dan Fauzi Kok Lanas (Fauzi Hussin). Kategori Ikon Media Baru/Dikir Fusion pula diberikan kepada Man Khan (Wan Nukman Wan Hamdan), Fendi Kenali (Mohd Afandi Mohamad), Poyie Gasi (Mohamad Zainuri Mohd Zain), Fadil Turbo Mohd Fadil Mohd Noor) dan Jen KL (Mohd Zain Hussin). Kategori berikutnya ialah Ikon Jasamu Dikenang telah dianugerahkan kepada pendikir otai, iaitu Hamid Budaya (Che Hamid Awang) dan Tokwe Hasan Gula Batu (Abdul Manaf Mohamad).  Pak Chu (Eyo Hock Seng) pula diberikan Ikon Dikir antara Kaum yang mengiktiraf jasa beliau dalam berkecimpung secara aktif dalam dikir barat.

Penggiat dikir barat ternyata gembira, berterima kasih dan bersyukur atas perhatian dan keprihatinan Kerajaan Negeri Kelantan yang mengiktiraf peranan mereka dan meletakkan kesenian dikir barat antara kesenian yang penting dan ikonik negeri Kelantan.


“Terbitkan Hasil Kajian Kearifan Tempatan untuk Rujukan Generasi akan Datang” – YB Dato Zaiedi Haji Suhaili

Kuching – Setelah perasmian pembukaannya oleh Tuan Yang Terutama, Yang di-Pertua Negeri Sarawak, Tun Pehin Sri Abdul Taib Mahmud pada 5 Mac 2022, Seminar Kearifan Tempatan bertemakan “Penyelidikan Borneo” menjadi program sulung yang diadakan di Muzium Budaya Borneo pada 25 Mei 2022. Seminar yang bermatlamat untuk menonjolkan kearifan tempatan yang terdapat di Sarawak dan Sabah ini dirasmikan oleh Ahli Dewan Negara, Yang Berhormat Senator Dato Zaiedi Haji Suhaili.

Dalam ucapannya, Dato Zaiedi Haji Suhaili menyatakan negeri Sarawak yang memiliki pelbagai etnik amat kaya dengan adat dan budaya yang cukup unik. Oleh yang demikian, pengkajian tentang kearifan tempatan serta penerbitan bahan yang berkaitan dengan bahasa, sastera dan budaya tempatan, terutama di Kepulauan Borneo perlu dilakukan dengan giat dan berterusan. “Terbitkan hasil kajian tentang kearifan tempatan untuk rujukan dan bacaan generasi akan datang. Jangan simpan hasil kajian itu. Melalui penerbitan itu nanti, semua elemen nilai, mesej dan falsafah yang dikesan dalam kajian berkaitan dengan kearifan tempatan akan diketahui oleh banyak pihak, malah berpotensi untuk diperkenalkan pada peringkat antarabangsa”, demikian ucap Dato Zaiedi Haji Suhaili yang turut memuji usaha Dewan Bahasa dan Pustaka (DBP) Cawangan Sarawak menganjurkan seminar kerifan tempatan yang melibatkan Sabah dan Sarawak.

Pengarah DBP Cawangan Sarawak, Encik Abang Haliman Abang Julai dalam ucapan alu-aluannya pula berterima kasih atas dukungan dan sokongan pihak Kerajaan Negeri Sarawak khususnya dalam agenda memartabatkan bahasa, sastera dan budaya di negeri Sarawak.

Pihak DBP Cawangan Sarawak akan meneruskan usaha penyelidikan bahasa, sastera dan budaya untuk mencungkil nilai dan mesej berkaitan dengan kearifan tempatan. Hasilnya akan didokumentasikan kerana kajian sebegini akan menjadi rujukan para pengkaji, selain membuka ruang dan peluang untuk penyelidikan baharu yang lebih mendalam tentang kepelbagaian etnik, adat dan budaya yang terdapat di negeri Sarawak.

Dalam majlis yang sama juga berlangsungnya pelancaran buku Kumpulan Cerita Rakyat Sarawak Suku Kaum Kayan Avun Batang Hagang Kayo. Buku yang menghimpunkan cerita lisan masyarakat Kayan ini sarat dengan adat dan budaya serta kisah kepahlawanan dan kebijakan suku kaum Kayan pada masa dahulu. Cerita dalam buku Avun Batang Hagang Kayo diperoleh melalui temu ramah informan yang kemudiannya ditranskripsi dalam bentuk karya kreatif oleh DBP Cawangan Sarawak.

Sebelum acara perasmian seminar dan pelancaran buku Avun Batang Hagang Kayo, berlangsungnya sesi ucaptama yang disampaikan oleh Profesor Dr. Norhashimah Jalaluddin. Beliau yang kini menjadi Felo Tamu di Institut Alam dan Tamadun Melayu (ATMA) mengetengahkan kajian “Mengenali Akal Budi Melayu Sarawak”.

Profesor Dr. Norhashimah mengetengahkan tinjauannya berkaitan dengan mesej dan falsafah yang tersembunyi di sebalik adat dan budaya serta cerita rakyat yang terdapat di Sarawak dan Sabah. Beliau juga turut menggesa agar hasil kajian itu diterbitkan untuk rujukan dan bacaan generasi akan datang.

‘Sarawak dan Sabah memiliki banyak sumber yang menyimpan kearifan tempatan. Kajian yang mendalam harus dilakukan, terutama untuk melihat falsafah dan pemikiran yang terdapat pada adat dan budaya yang menjadi warisan berharga dan sarat dengan pengajaran. Misalnya, mengapa cara memasak pulut berbeza-beza dalam kalangan etnik yang terdapat di Sarawak? Perkara seperti itulah yang menarik untuk dikaji dan diberitahu kepada generasi pada hari ini,’ demikian saranan Profesor Dr. Norhashimah yang memang gemar mengkaji aspek akal budi dan kearifan tempatan masyarakat di Malaysia, khususnya di Sabah dan Sarawak.

Dalam seminar yang berlangsung sehari ini, sebanyak enam kertas kerja yang berkaitan dengan kearifan tempatan masyarakat di Sarawak dan Sabah telah dibentangkan oleh enam pemakalah. Pembentangan sesi pagi menampilkan pemakalah dari Sarawak, iaitu Dr. Haji Zainal Abidin Haji Masleh dari Institut Pendidikan Guru Kampus Batu Lintang dengan tajuk tajuk kajiannya, “Larangan Memakan Ikan Patin: Tinjauan Fenomenologi Masyarakat Melayu Melanau di Sarawak”. Dr. Remmy Gedat dari Universiti Malaysia Sarawak (UNIMAS) yang mewakili etnik Iban membentangkan tajuk “Kearifan Tempatan Masyarakat Iban dalam Cerita Rakyat Apai Saloi” manakala Dr. Yvonne Michelle Campbell juga dari UNIMAS membentangkan kajian berkaitan dengan konseptualisasi budaya suku kaum Bidayuh. Pembentangan sesi petang pula menampilkan pemakalah dari Sabah, iaitu Dr. Rosliah Kiting yang menjelaskan amalan sundait, Dr. Elexson Nillian dari Universiti Malaysia Sabah yang berkongsi penemuan berkaitan adat dan budaya suku kaum Cebub, dan Profesor Madya Dr. Asmiaty Amat juga dari Universiti Malaysia Sabah yang menjelaskan watak dan nilai positif dalam cerita jenaka etnik peribumi Sabah.

Seminar anjuran kerjasama DBP Cawangan Sarawak, DBP Cawangan Sabah, Jabatan Kesenian dan Kebudayaan Negara (JKKN) Sarawak dan Jabatan Muzium Sarawak ini juga diadakan bersempena dengan sambutan 45 tahun DBP Cawangan Sarawak pada tahun ini. Seminar yang menjadi medium untuk menyampaikan hasil kajian dan penemuan berkaitan dengan sastera lisan, adat dan budaya ini turut dihadiri oleh Pengarah DBP Cawangan Sarawak, Puan Aminah Awang Basar, Pengarah JKKN Sarawak, Puan Noor Sela Noor Sulaiman dan Timbalan Pengarah Jabatan Muzium Sarawak, Dayang Morzana Awang Haddy.


DYMM Tuanku Syed Sirajuddin Jamalullail Menyantuni PDRM Perlis

Untuk mendapatkan maklumat terkini, ikuti kami melalui Telegram

Kangar – Raja Perlis, Duli Yang Maha Mulia (DYMM) Tuanku Syed Sirajuddin Jamalullail dan Raja Perempuan Perlis, DYMM Tuanku Tengku Fauziah Almarhum Tengku Abdul Rashid berkenan berangkat menerima undangan menghadiri Sambutan Hari Raya Aidilfitri Polis Diraja Malaysia (PDRM) Kontinjen Perlis yang diadakan di Mes Pegawai Kanan PDRM Perlis, Jalan Raja Muda, Kangar, malam semalam.

Keberangkatan tiba baginda berdua disambut oleh Ketua Polis Perlis, DCP Dato’ Surina Saad dan Timbalan Ketua Polis Negeri, SAC Baderulhisham Baharudin serta para pegawai kanan PDRM Perlis. Yang turut berangkat ialah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Hajah Lailatul Shahreen Akashah Khalil.

Dalam majlis tersebut, DYMM Tuanku Raja dan Tuanku Raja Perempuan Perlis melawat gerai-gerai yang dihias menarik serta menyajikan pelbagai juadah yang disediakan mengikut jabatan dalam PDRM Perlis, disusuli dengan sesi bergambar kenangan, ucapan alu-aluan yang disampaikan oleh Dato’ Ketua Polis Negeri serta majlis santapan diiringi pelbagai persembahan kebudayaan dan sketsa menarik oleh warga kerja PDRM Perlis. DYMM Tuanku Syed Sirajuddin Jamalullail dan Tuanku Tengku Fauziah juga memotong kek pada kemuncak majlis bersempena dengan hari ulangtahun keputeraan baginda yang ke-79 pada 17 Mei 2022.

Ketua Polis Negara, IG Tan Sri Dato’ Seri Panglima Acryl Sani Haji Abdullah Sani dan Timbalan Ketua Polis Negara, DIG Datuk Razarudin Husain serta bekas Ketua Polis Negeri Perlis dan juga barisan pengurusan tertinggi PDRM Perlis masa kini mempersembahkan ucapan tahniah dan Selamat Menyambut Hari Ulangtahun kepada Tuanku Raja melalui siaran digital dalam majlis tersebut.

DYMM Tuanku Raja Perempuan dalam titah baginda kepada sekalian yang hadir mengucapkan Selamat Hari Raya Aidilfitri kepada seluruh keluarga PDRM. Titah baginda, “Semoga Hari Raya Aidilfitri pada kali ini membawa 1001 kenangan dan kebahagiaan buat semua.”

Baginda dan Tuanku Raja turut mengucapkan setinggi-tinggi penghargaan kepada warga PDRM atas jasa mengawal keselamatan terutamanya sepanjang tempoh Perintah Kawalan Pergerakan yang lalu.

Tuanku Tengku Fauziah turut mendoakan agar warga PDRM terus-menerus dikurniakan kesihatan dalam hari-hari mendatang.

Ambillah peluang pada majlis tersebut untuk mengenali dan memaafi sesama sendiri agar warga PDRM Perlis dapat saling bekerjasama sebagai satu pasukan yang utuh dalam melaksanakan tugas dan amanah yang diberikan.


Kemeriahan Sambutan Tadau Kaamatan di Sabah

Tanggal 30 dan 31 Mei merupakan kemuncak kemeriahan sambutan Tadau Kaamatan yang merupakan pesta menuai masyarakat Kadazan Dusun Murut Rungus (KDMR) di Sabah.

Perayaan bulan lima etnik peribumi Sabah yang antara lain meraihkan semangat Huminodun selalunya diwarnai dengan pelbagai adat budaya yang unik yang lazimnya telah diketahui oleh masyarakat berbilang kaum dan agama di Sabah.

Apa-apa yang sering kali didengari atau dilihat orang luar mungkin hanyalah mengajak tetamu ikut serta menari-nari lenggang Sumazau tetapi sebenarnya lebih daripada itu.

Menjadi kebiasaan dalam sesebuah keluarga di Sabah mempunyai berbilang etnik dan mempraktikkan kepercayaan agama yang berlainan. Anak hasil perkahwinan antara Cina dengan Kadazan misalannya akan dikenali sebagai Sino. Dalam sebuah keluarga juga kita boleh melihat adik-beradik ada yang beragama Kristian, Buddha dan Islam.

Kebetulan pula perayaan Kaamatan pada tahun ini diraikan bersama-sama dengan sambutan Hari Raya Aidifitri telah menjadikan suasana sambutan pada tahun ini lebih istimewa dengan bertemakan “Kaamatan monunduon do winorun”.

Hal ini ditambah dengan pandemik COVID-19 yang melanda sebelum ini, menyebabkan dua siri Kaamatan yang lepas disambut dengan norma baharu yang dibelenggu pelbagai sekatan.

Acara kemuncak sambutan Kaamatan ialah pertandingan Unduk Ngadau, iaitu pertandingan ratu cantik peringkat negeri di Dewan Hongkod Koisaan KDCA. Para finalis yang berentap di KDCA Penampang terdiri daripada juara-juara daerah di seluruh Sabah akan memperagakan baju tradisi suku etnik masing-masing dan bersedia diuji dalam pelbagai aspek baik perwatakan diri khasnya jati diri dan identiti, gaya berjalan, termasuk kemampuan serta kepetahan (lancar dan yakin) berbahasa ibunda.

Antara sebab mengapa Unduk Ngadau berlangsung selama sebulan adalah kerana sambutan ini bermula pada peringkat daerah dan final diadakan di Dewan Hongkod Koisaan KDCA.

Media biasanya juga tidak akan terlepas membuat liputan terhadap pelbagai aspek acara tradisional ini termasuklah kelengkapan pakaian tradisional, kriteria-kriteria penilaian memakai aksesori perhiasan, pembawaan diri atas pentas (tidak kelihatan janggal atau kekok), komunikasi nonverbal seperti senyuman manis yang asli mahupun sebarang tips-tips yang dikongsikan oleh para juri yang berpengalaman secara gratis.

Paling menyeronokkan apabila melihat gelagat entri-entri dalam media sosial yang obses berdebat − siapakah yang paling layak dinobatkan sebagai pemenang? Meskipun ada kalanya nampak wujud sentimen kedaerahan yang melampaui batas, namun pada hakikatnya hal yang demikian menyerlahkan semangat pisompuruan yang bermakna perpaduan dan semangat kekitaan yang tetap harmoni. Jangan terkejut mahupun terkilan jikalau ada kalanya juri UN pun “diserang” kredibiliti mereka membuat penilaian. Begitu pun, tidak kurang juga yang sekadar mengikuti kepelbagaian ragam itu sebagai pandangan dan buah fikiran untuk menambah ilmu mahupun hiburan semata-mata.

Masing-masing cuba menyudut dari sudut pandang yang berbeza berdasarkan ilmu, pengetahuan, pandangan tersendiri berkenaan mana-mana yang betul dan tidak betul. Ada yang menyukai yang asli (original) tetapi ada yang mengusulkan rombakan sesuai dengan asimilasi budaya dan arus permodenan.

Meskipun ada juga acara lain seperti Buvazoi Tavantang (Mr. Kaamatan) tetapi tetap tidak boleh lawan Unduk Ngadau. Terdapat juga Sugandoi, iaitu pertandingan menyanyi yang nampak semakin mendapat tempat tanpa prasyarat seketat Unduk Ngadau tetapi tidak mustahil pada masa akan datang untuk lagu dialek lokal.

Penghayatan nilai tradisi itu sebenarnya subjektif dan terbuka luas. Ada yang advokasi keinklusifan yakni semua atau kepelbagaian tetapi tidak kurang juga yang ingin mengenalkan nilai suku marginal atau kelompok etnik momogun tertentu. Tidak dapat dinafikan ada bahasa subetnik tertentu yang berada di ambang kepupusan dewasa ini.

Pengunjung KDCA daripada pelbagai latar belakang yang berbeza akan berpeluang melihat rumah kebudayaan subetnik KDMR yang diusahakan oleh kerajaan dan persatuan etnik di Sabah sebagai satu usaha memelihara warisan budaya komuniti terbesar Sabah.

Tempoh sebulan menjadi medan kepada pengusaha makanan menjual pelbagai jenis makanan seperti Bazaar Ramadan. Justeru itu tidak mustahil menemui pelbagai makanan tradisional yang diusahakan oleh orang-orang tempatan tetapi tidak kurang juga makanan Barat seperti burger dan masakan ala Barat.

Hinava, tuhau, bambangan, nasi linopot, dan banyak lagi sudah menjadi sebahagian makanan eksotik yang mempunyai kepelbagaian cara memakannya. Makanan lain seperti sinalau bakas, pinaasakan atau bosou turut digemari ramai tetapi terhad pembuatannya disebabkan oleh faktor agama dan budaya.

Uniknya di Sabah, kita biasa melihat orang Sabah berbeza kaum dan kepercayaan boleh duduk makan dan minum semeja. Konsep silaturahim boleh dilihat berdasarkan restoran di Sabah juga banyak seperti di Sarawak apabila banyak warung makanan yang memberikan alternatif kepada pelanggan untuk memilih sementara tuan kedai fokus pada jualan air minuman sahaja.

Akhir sekali, Selamat Menyambut Pesta Kaamatan “Kotobian Tadau Tagazo Kaamata”. Tidak lupa juga, Selamat Menyambut Hari Gawai “Gayu Guru Gerai Nyamai” kepada pribumi Sarawak yang meraikannya.

Mejar Profesor Madya Dr. Lee Kuok Tiung ialah Pensyarah Kanan di Fakulti Sains Sosial dan Kemanusiaan, Universiti Malaysia Sabah.


“Juh Bermukun” Catat Rekod dalam The Malaysia Book of Records

Untuk mendapatkan maklumat terkini, ikuti kami melalui Telegram

Kuching – Sempena Ulang Tahun Rangkaian Televisyen Malaysia (RTM) yang ke-76, pihak RTM Sarawak dan Sarawakfm telah mengadakan program persembahan “Juh Bermukun” tanpa henti selama 76 jam, bermula pada 27 hingga 30 Mei 2022.  Persembahan “Juh Bermukun” yang bertempat di Auditorium P. Ramlee, RTM Kuching disiarkan secara langsung melalui Facebook Langsung RTM Sarawak dan turut diperdengarkan secara langsung melalui radio Sarawakfm.

Bermukun merupakan adat tradisi masyarakat Melayu di Sarawak yang tidak lapuk ditelan zaman. Seni hiburan tradisional ini menggabungkan persembahan tarian dan pantun berirama yang diiringi oleh gesekan biola dan paluan gendang. Bermukun yang sudah lama wujud di Bumi Kenyalang turut menjadi wadah untuk mendidik dan mengkritik perilaku masyarakat selain untuk berhibur.

Terdapat tiga elemen penting dalam persembahan bermukun, iaitu seh gendang, bertandak dan menopeng. Seh gendang merujuk sekumpulan wanita seramai dua hingga empat orang yang duduk di sebalik tabir, yang berperanan sebagai pemalu gendang sambil menyanyikan pantun. Ruang tengah berdekatan tabir dikosongkan untuk acara bertandak. Kebiasaannya, kaum lelaki yang akan bertandak atau berjoget secara bergilir-gilir. Menopeng pula merujuk penari lelaki yang memakai topeng disebabkan rasa malu untuk menari di khalayak ramai, selain untuk menyembunyikan identiti penari lelaki tersebut. Ketiga-tiga elemen ini boleh dilihat secara percuma dalam program “Juh Bermukun” yang dipersembahkan di Auditorium P.Ramlee, RTM Kuching, lantas mencatat rekod dalam The Malaysia Book of Records sebagai acara bermukun yang dipersembahkan tanpa henti selama 76 jam, dari 27 hingga 30 Mei 2022.

Dalam ucapan perasmiannya, Menteri Pelancongan, Industri Kreatif dan Seni Persembahan, dan juga Menteri Belia, Sukan dan Pembangunan Usahawan Negeri Sarawak, Yang Berhormat, Dato’ Sri Abdul Karim Rahman Hamzah mengucapkan syabas atas inisiatif pelbagai pihak dalam menjayakan persembahan “Juh Bermukun” yang boleh dikatakan suatu acara besar di negeri Sarawak. Menurut beliau, persembahan “Juh Bermukun” selama 76 jam tanpa henti sememangnya suatu tempoh yang cukup panjang dan menuntut kesabaran, terutama daripada para seh gendang yang tugasnya memalu gendang sambil melagukan pantun.

“Penganjuran program melalui kerjasama pelbagai pihak adalah penting dalam usaha untuk memastikan setiap program yang dilaksanakan memberikan impak positif kepada masyarakat secara keseluruhannya. Berkaitan dengan acara bermukun ini, dengan adanya kerjasama daripada beberapa pihak, maka persembahan ini akan meninggalkan impak yang signifikan dan bakal dicatatkan dalam The Malaysia Book of Records,” demikian ucap Dato’ Sri Abdul Karim Rahman Hamzah, yang kemudiannya merasmikan acara bermukun yang bermula pada 27 Mei, pukul 5.00 petang di Auditorium P.  Ramlee, Kuching.

Dalam ucapan alu-aluannya pula, Ketua Pengarah Penyiaran Malaysia, Dato’ Haji Che Roslan Che Daud menyatakan, program yang telah dirangka bermula pada hari ini dan akan berakhir pada 30 Mei 2022, membawa misi dan visi yang sangat besar, iaitu memartabatkan seni budaya setempat supaya tidak lapuk dek hujan, tidak lekang dek panas. Sokongan dan dukungan yang padu daripada kementerian yang berkenaan juga membolehkan program seperti ini terus diadakan demi memartabatkan seni budaya bangsa.

Menurut Dato’ Haji Che Roslan Che Daud, “Jika dilihat sekali imbas, aktiviti bermukun yang telah lama diamalkan oleh masyarakat Melayu di Sarawak hampir ada persamaan dengan dondang sayang di Melaka. Secara tidak langsung, program bermukun yang akan berlangsung tanpa henti selama 76 jam ini akan mengeratkan interaksi sosial bukan sahaja dalam kalangan masyarakat di Sarawak, malah melangkau ke negeri di Semenanjung Malaysia seperti Melaka.” Tambah beliau, “Acara bermukun juga mendapat perhatian dan sambutan daripada generasi muda di Sarawak. Hal ini ditambah dengan persembahan bermukun yang menampilkan tukang gendang, penari, penggesek biola dan pemantun yang hanya boleh disaksikan di negeri Sarawak. Maka itu, budaya bermukun harus dipelihara dan dilestarikan, terutama dalam kalangan generasi muda.”

Persembahan “Jun Bermukun” dijayakan melalui kolaborasi daripada seh gendang dan pemukun dari Kuching, Bintulu, Miri, Mukah, Labuan dan Kota Kinabalu. Acara yang cukup signifikan dalam memelihara budaya tradisi masyarakat Melayu di Sarawak ini dianjurkan oleh RTM Sarawak dengan kerjasama Kementerian Pelancongan, Industri Kreatif dan Seni Persembahan, dan turut mendapat sokongan daripada saluran radio tempatan di Sri Aman, Bintulu, Miri, Limbang, Sabah dan Labuan.

Pengarah Penyiaran Negeri Sarawak, Encik Nasrul Hakim Mohd Nor, Pengarah Penyiaran Negeri Sabah, Encik Zulkifli Mohamad, dan Pengarah Penyiaran Wilayah Persekutuan Labuan, Puan Aminah Shamsuddin Mohd. turut hadir memeriahkan majlis perasmian persembahan “Juh Bermukun” dan juga sebagai tanda sokongan terhadap program seni budaya tempatan yang menjadi warisan berharga di negeri Sarawak.

Persembahan bermukun tanpa henti selama 76 jam ini dibahagikan kepada tujuh bahagian dan menemui garis penamat tepat pada pukul 9.00 malam, 30 Mei 2022. Sebagai acara penutup, para penonton yang datang menyaksikan persembahan bermukun tidak melepaskan peluang berjoget di tengah pentas persembahan bermukun yang menutup tirainya dengan memperoleh pengiktirafan dalam The Malaysia Book of Records.


Karnival Langkawi Geopark 2022 Berlangsung Sepanjang Bulan ini

Langkawi – Karnival Langkawi Geopark 2022 bakal berlangsung selama sebulan bermula dari 1 Jun sehingga 30 Jun 2022. Karnival anjuran Lembaga Pembangunan Langkawi (LADA) ini adalah untuk menerapkan kefahaman dan nilai kebersamaan dalam kalangan komuniti pulau ini bagi memartabatkan Langkawi sebagai UNESCO Global Geopark pertama di Asia Pasifik dan yang ke-52 di dunia.

Penganjuran karnival kali ini juga adalah merupakan langkah awal pihak LADA untuk memaklumkan kepada umum terutamanya komuniti setempat bahawa pulau ini akan dinilai bagi kali keempat oleh pihak Pertubuhan Pendidikan, Sains dan Kebudayaan Bangsa-Bangsa Bersatu (UNESCO) pada tahun hadapan. Penilaian semula ini merupakan proses semakan oleh pihak UNESCO bagi memastikan pengurusan Langkawi UNESCO Global Geopark (LUGGp) memenuhi kriteria yang telah ditetapkan oleh mereka, iaitu melalui keunikan warisan geologi, pemuliharaan dan pemeliharaan, pendidikan awam dan pembangunan komuniti dari sudut ekonomi dan sosiologi.

Yang Teramat Mulia Dato’ Seri DiRaja Tan Sri Tunku Puteri Intan Safinaz Almarhum Sultan Abdul Halim Mu’adzam Shah, Tunku Temenggong Kedah merangkap Penaung DiRaja LUGGp telah mencemar duli dan merasmikan Karnival Langkawi Geopark 2022 yang diadakan di Auditorium Kompleks LADA pada 31 Mei 2022 yang lalu. Beliau berkata dalam ucapan perasmiannya, karnival sebegini amat penting untuk dianjurkan kerana dapat memberikan pendedahan dan kesedaran kepada rakyat Langkawi tentang betapa pentingnya peranan semua pihak untuk terus menyokong LADA dalam usaha untuk mengekalkan pengiktirafan LUGGp sebagai satu daripada geopark yang diiktiraf oleh pihak UNESCO seterusnya mampu melonjakkan nama pulau ini sebagai salah satu destinasi pelancongan yang lestari dan ternama di mata dunia.

Dalam majlis perasmian tersebut juga, seramai 15 orang peserta Geowalk telah menyampaikan bendera LUGGp kepada Yang Teramat Mulia Tunku Temenggong Kedah sebagai simbolik kepada kejayaan mereka menyempurnakan perjalanan 90km dalam tempoh 24 jam mulai 31 Mei 2022.

Keluarga Malaysia terutamanya bagi mereka yang tinggal di Pulau Langkawi boleh bersama-sama memeriahkan karnival yang berlangsung selama sebulan ini kerana pelbagai aktiviti dan program menarik yang disediakan untuk semua lapisan masyarakat. Untuk maklumat lanjut, boleh layari laman Facebook rasmi LADA.


Tuah Auranzeb Menyanyikan Lagu Adaptasi Surah al-Asr

Sungai Buloh – Pemilik syarikat rakaman Luncai Emas Sdn. Bhd. yang juga komposer, penulis lirik dan penyanyi legenda tanah air, Dato’ M. Nasir menerusi album solo beliau yang berjudul Solo pada tahun 1989, pernah mencipta dan menyanyikan lagu adaptasi daripada Surah al-Asr.

Lagu berjudul Demi Masa yang liriknya karya M. Nasir sendiri itu cuba membawa kesedaran mengenai kepentingan masa agar tidak disia-siakan. Saya sengaja mengambil Demi Masa kerana mahu mengaitkannya dengan lagu tunggal baharu nyanyian pendatang baharu yang diterbit, dan diedarkan oleh Luncai Emas, berjudul Tiada Ganti Cinta ini.

Nama penyanyi baharu tersebut juga menarik kerana mirip nama maharaja keenam Empayar Mogul yang masyhur, Aurangzeb atau nama sebenarnya, Muhi al-Din Muhammad. Penyanyi muda yang dimaksudkan itu ialah Auranzeb atau nama penuhnya, Muhammad Auranzeb Berembi. Irama lagu Tiada Ganti Cinta ini ciptaan komposer terkenal, Awang BPR, sementara liriknya karya Keon, yang juga salah seorang tenaga penting Luncai Emas.

Saya mengaitkan Tiada Ganti Cinta ini dengan Demi Masa kerana Keon menjelaskan lagu ini juga diilhamkan daripada Surah al-Asr. Keon mengingatkan bahawa masa yang lepas tidak akan kembali lagi.

“Janganlah kerugian ketika melalui perjalanan hidup kita yang penuh ranjau duri ini. Hanya dengan kesabaran dan saling menasihati akan membawa kebaikan kepada kita semua,” tegas Keon lagi.

Berusia 19 tahun, Auranzeb berbakat besar dalam nyanyian. Awang sendiri mengakui oleh sebab kelebihan itu, Auranzeb tidak menghadapi sebarang masalah ketika merakamkan suara di studio.

Menurut Awang yang pernah mencipta melodi lagu-lagu terkenal, termasuklah Umpama Mimpi dalam Mimpi (kumpulan Damasutra), Auranzeb merupakan artis terbaharunya pada tahun ini. Beliau telah mencipta sebuah irama balada rock dengan liriknya berkonsepkan kerohanian.

Jelas Awang, susunan asal muzik dibuat oleh Tony Iskandar (kumpulan Spider) sebelum Allahyarham meninggal dunia pada Jun 2021 akibat serangan jantung. Walau bagaimanapun, susunan muzik tersebut disambung oleh Malio. Tiada Ganti Cinta ini dirakamkan di Quantizes Studio dengan susunan muzik yang baharu itu.

“Setelah pihak Luncai Emas berbincang dengan saya sebagai penerbit untuk merakamkan lagu tunggal bagi bakat baharu, saya memilih Auranzeb menyanyikan Tiada Ganti Cinta ini,” jelas Awang yang menguji bakat Auranzeb terlebih dahulu sebelum bersetuju mengambilnya sebagai penyanyi.

Auranzeb yang berasal dari Seremban, memberitahu beliau menceburi bidang seni suara kerana meminati muzik, terutamanya muzik tahun 1980-an dan 1990-an. Menurutnya, muzik era tersebut mampu menangkap perasaan generasi baharu sepertinya, dan mudah diingati.

“Saya gembira diberikan tanggungjawab menyanyikan Tiada Lagi Cinta ini, apatah lagi, pencipta melodi dan penulis liriknya merupakan karyawan terkenal. Saya tiada idola tertentu, tetapi amat terilham dengan kumpulan rock besar seperti Wings, Search, May dan BPR,” tambah Auranzeb.

Lagu tunggal Tiada Ganti Cinta ini telah dilancarkan secara perdana di saluran YouTube Luncai Umas bersama-sama sebuah video muzik. Audio rasminya juga boleh distrim di semua pelantar digital bermula pada 27 Mei 2022 yang lalu.


Hari Gawai: Perayaan Tradisi Etnik Peribumi Sarawak

Untuk mendapatkan maklumat terkini, ikuti kami melalui Telegram

Hari Gawai atau sering disebut Gawai Dayak merupakan perayaan tradisi yang disambut dengan penuh meriah oleh etnik Iban, Bidayuh dan Orang Ulu di Sarawak. Hari Gawai yang disebut “Ari Gawai” dalam bahasa Iban dan “Andu Gawai” dalam bahasa Bidayuh disambut pada tarikh 1 Jun setiap tahun.

Tarikh sambutannya tidak berubah dan mula disambut secara besar-besaran sejak 25 September 1964 apabila Hari Gawai diisytiharkan sebagai hari perayaan rasmi di Sarawak. Sambutan Hari Gawai pada peringkat negeri yang pertama ialah pada 1 Jun 1965.

Sebelum itu, hari cuti umum ini dipanggil “Hari Sarawak” oleh pemerintahan Rajah Brooke. Pada masa ini, tarikh 1 dan 2 Jun diisytiharkan sebagai cuti umum di Sarawak bagi memberikan peluang kepada rakyat Sarawak, khususnya suku kaum Iban, Bidayuh dan Orang Ulu untuk merayakan Hari Gawai, selain menzahirkan rasa kesyukuran atas segala keberkatan, keharmonian, rezeki dan tuah yang diperoleh oleh suku kaum tersebut.

Menurut sejarahnya, Hari Gawai diraikan sebagai tanda berakhirnya musim menuai padi bukit, selain untuk melahirkan rasa syukur dan berterima kasih kepada “petara” atas rezeki padi yang diperoleh pada musim tersebut. Maka itu, Hari Gawai merupakan hari untuk suku kaum Iban, Bidayuh dan Orang Ulu untuk berpesta dan bergembira bagi meraikan rezeki menuai padi kerana perkataan “gawai” itu bermaksud pesta. Pendek kata, Hari Gawai merupakan hari menyambut tahun baharu yang ditandakan dengan berakhirnya musim menuai padi dan bermulanya musim menanam padi yang baharu. Selain itu, Hari Gawai bertujuan untuk meraikan “semangat padi” yang telah memberikan rezeki dan mengharapkan rezeki bertambah dan tiada apa-apa yang buruk berlaku dalam kehidupan etnik peribumi Sarawak itu pada musim menanam padi yang akan datang.

Menyingkap cara masyarakat zaman dahulu menyambut Hari Gawai, suku kaum Dayak akan membuat persediaan awal, iaitu sebulan sebelum tibanya tarikh 1 Jun. Dalam tempoh sebulan itu, suku kaum peribumi yang menyambut Hari Gawai akan menyediakan air tapai yang dipanggil sebagai “tuak”. “Tuak” dihasilkan daripada penapaian nasi pulut yang telah dimasak dan dicampurkan ragi sebelum disimpan di dalam tempayan. Penapaian “tuak” biasanya mengambil masa kira-kira sebulan. Apabila sudah ada sedikit air “tuak” tulen yang terhasil daripada nasi pulut yang ditapai itu, air itu akan dicampurkan dengan gula secukupnya mengikut banyaknya nasi pulut tersebut. Setelah hampir cukup sebulan, air “tuak” itu akan ditapis dan disimpan di dalam botol.

“Tuak” akan diminum semasa sambutan Hari Gawai dan biasanya tetamu yang datang berkunjung ke rumah panjang akan diberikan minuman “tuak”. Dalam masyarakat Iban, “tuak” dipanggil “ai pengayu” yang bermaksud “tuak untuk panjang umur”. Sebelum meminumnya, “ooohaa” akan dilaungkan yang menandakan perayaan Hari Gawai sudah tiba. Sebelum tiba hari perayaan juga, kaum wanita akan sibuk bekerjasama membuat kuih tradisional seperti kuih penyaram, kuih sepit, kuih jala, kuih cap dan penganan yang diperbuat daripada tepung beras, tepung gandum, santan dan telur.

Dalam tempoh sebulan menjelang Hari Gawai, pertandingan “Kumang Gawai” dan “Keling Gawai” akan diadakan bertujuan untuk memilih gadis dan jejaka yang bukan sahaja cantik dan tampan tetapi mempunyai pengetahuan tentang adat dan tradisi suku kaum masing-masing. Pemilihan “Kumang Gawai” yang disertai oleh gadis remaja dan “Keling Gawai” oleh lelaki remaja juga dinilai berdasarkan pakaian tradisi yang dipakainya berserta dengan aksesori yang bersesuaian dengan pakaian dan suku kaum yang diwakili oleh peserta pertandingan tersebut.

Setiap Bahagian di Sarawak akan mengadakan pertandingan ini, dan “Kumang Gawai” dan “Keling Gawai” yang mewakili Bahagian masing-masing akan beradu kecantikan, ketampanan dan kebijakan akal masing-masing pada malam kemuncak pertandingan yang kebiasaannya berlangsung sebelum tiba tarikh 1 Jun. Merujuk pada 11 Bahagian di Sarawak, suku kaum Iban kebanyakannya mendiami Bahagian Sri Aman, Kapit dan Betong. Suku kaum Bidayuh yang terbahagi kepada empat kategori, iaitu Bidayuh Biatah, Bidayuh Bau-Jagoi, Bidayuh Bukar-Sadong dan Bidayuh Selakau pula kebanyakannya tinggal di Bahagian Serian. Orang Ulu seperti Kayan, Kenyah dan Kelabit pula kebanyakannya mendiami daerah di Bahagian Miri dan Bintulu.

Seperti sambutan Hari Raya Aidilfitri, Tahun Baru Cina dan Deepavali, Hari Gawai juga diraikan dengan mengadakan aktiviti berkunjung ke rumah sanak saudara dan sahabat handai. Dalam bahasa Iban, amalan kunjung-mengunjung disebut “ngabang” manakala suku kaum Bidayuh menyebutkan “bijarah”.  Maka itu, selain berpesta dan melakukan amalan tradisi, pada Hari Gawai juga semua adik-beradik dan sanak saudara yang tinggal berjauhan akan berkumpul di rumah panjang, atau pada masa ini di rumah ibu bapa yang tinggal di kampung. Semuanya akan berkumpul dan bersama-sama memeriahkan hari kebesaran tradisi yang diwarisi daripada nenek moyang. Yang menariknya, semua orang boleh “ngabang” atau “bijarah” walaupun tidak mengenali penghuni rumah berkenaan.

Dalam kalangan suku kaum Bidayuh, sebelum berlangsungnya pesta atau sambutan gawai di rumah panjang pada waktu malam, upacara “birambet”, iaitu menyambut kedatangan golongan lelaki dan tetamu dari luar yang datang ke rumah panjang akan diadakan pada waktu petang. Dalam upacara ini, golongan wanita akan beratur di sepanjang laluan menuju ke rumah panjang sambil memegang sebotol tuak dan kuih tradisional. Segelas tuak dan kuih tradisional akan diberikan kepada golongan lelaki dan tetamu yang berjalan menuju ke rumah panjang sebagai tanda sambutan dan mengalu-alukan kedatangan mereka.

Makanan tradisi, iaitu ayam yang dimasak di dalam buluh menjadi menu wajib yang dihidangkan semasa Hari Gawai. Bagi masyarakat Iban, hidangan tradisi itu disebut “ayam pansuh” atau “manok pansuh” manakala suku kaum Bidayuh pula memanggilnya “assam” atau “issam”. Terdapat perbezaan antara “ayam pansuh” dengan “assam”.  “Ayam pansuh” ialah daging ayam yang dicampurkan daun pucuk ubi manakala “assam” ialah daging ayam yang digaul dengan nasi yang sudah dimasak. Persamaannya pula ialah hidangan tradisional itu dimasak dengan cara memasukkan daging ayam dan ramuan tertentu ke dalam buluh dan kemudian dibakar menggunakan kayu api.

Seiring dengan kemajuan yang dicapai oleh masyarakat peribumi di Sarawak, Hari Gawai disambut dengan cara dan gaya moden, namun masih mengekalkan sebahagian upacara tradisional seperti penyediaan makanan tradisional, pemakaian pakaian tradisional, berpesta di rumah panjang dan menjaga pantang larang semasa membuat persediaan menyambut Hari Gawai. Kini, sambutan Hari Gawai bukan sahaja dimeriahkan oleh masyarakat peribumi malah diraikan oleh kaum lain dengan mengunjungi rumah rakan yang meraikan perayaan tradisi itu.

Sememangnya perayaan Hari Gawai menjadi lambang yang memperlihatkan perpaduan, aspirasi dan identiti suku kaum peribumi di Sarawak. Kini, walaupun pemodenan di Sarawak semakin berkembang, Hari Gawai masih kekal sebagai perayaan tradisi utama yang disambut meriah oleh masyarakat di Bumi Kenyalang.


Festival Malaysia-Jepun 2022 Eratkan Hubungan Dua Negara

Kuala Lumpur – Mereka yang tertarik dengan kimono dan ingin memakainya sama ada di reruai produk pelancongan atau dalam pertandingan kostum yang diadakan, boleh mengunjungi Festival Malaysia-Jepun 2022 di Pusat Pelancongan Malaysia (MaTiC), Jalan Ampang dekat sini. Festival anjuran Alumni Program Rakan Abad ke-21 ASEAN-Jepun, Malaysia (PAMAJA) ini berlangsung dari 2 hingga 5 Jun 2022 bermula pada pukul 10.00 pagi.

Selain reruai produk pelancongan, dan pertandingan kostum, Festival Malaysia-Jepun 2022 turut menampilkan pelbagai aktiviti seperti promosi latihan dan pembelajaran vokasional teknikal, serta pameran Dasar Pandang ke Timur (LEP) yang memaparkan sejarah panjang hubungan, dan kejayaan Malaysia-Jepun.

Diadakan juga demonstrasi makanan seperti rendang, laksa, kari India, mi Cina dari Malaysia; sushi, sashimi, onigiri, ramen, halus mitai (watamae), daging wagyu dari Jepun; persembahan kebudayaan, tarian, serta muzik tradisional Malaysia dan Jepun (bertukar topeng Cina, tarian klasik, seni mempertahan diri silambam, persembahan silat, persembahan okarina, perarakan matsuri, ikebana dan origami), kelas bahasa Jepun, kaligrafi Jepun, kaligrafi khat, mencanting batik, mengukir kayu, kelas melukis (seni, animasi, kartun), program pertukaran hibrid, dan seminar.

Antara kostum yang terlibat dalam pertandingan kostum Malaysia dan Jepun termasuklah baju kurung, ceongsam, baju Melayu, dan sari (Malaysia), serta kimono dan yukata (Jepun). Jadi, para pengunjung boleh mencuba pakaian tradisi Jepun ini.

Antara objektif Festival Malaysia-Jepun 2022 adalah mempromosikan pelancongan, kesenian, serta kebudayaan Malaysia dan Jepun; menimbulkan kesedaran terhadap ulang tahun Dasar Pandang ke Timur (LEP) yang ke-40; memberikan pengalaman pelancongan, kesenian, dan kebudayaan kepada para pengunjung; memperkuat motivasi pembelajaran menerusi interaksi dan jaringan; memperkukuh hubungan antara pertubuhan; dan membantu industri pelancongan inap desa kerana 65 peratus daripada tetamu ialah warganegara Jepun.

LEP yang merupakan dasar ekonomi diilhamkan oleh Perdana Menteri yang keempat, Datuk Seri Dr. Mahathir Mohamad (kini Tun). Dr. Mahathir sendiri melancarkannya pada 8 Februari 1982, semasa Persidangan Tahunan Kerjasama MAJECA/JAMECA Kelima di Hotel Hilton, Kuala Lumpur. LEP juga sebagai reaksi kepada dasar “Buy British Last” (yang juga diumumkan oleh Tun Dr. Mahathir pada Oktober 1981).

Baru-baru ini, Jepun berminat untuk terus mengukuhkan hubungan dengan Malaysia, sebagaimana yang dinyatakan oleh Timbalan Ketua Misi Kedutaan Jepun di Malaysia, Araki Kaname. Jelas Araki, Jepun akan bekerjasama dengan Malaysia bersempena merayakan pencapaian hubungan dua hala sejak 40 tahun lalu. Katanya lagi, tumpuan juga akan diberikan dalam mengeratkan lagi hubungan dua hala untuk tempoh 40 tahun akan datang.

Tun Dr. Mahathir sendiri menganggap LEP telah berjaya serta harus kekal sebagai asas kepada strategi dan program pembangunan Malaysia. Katanya, dasar berkenaan memainkan peranan penting dalam perindustrian Malaysia, dan memberikan sumbangan yang ketara kepada pertumbuhan ekonomi secara menyeluruh.

Penganjuran Festival Malaysia-Jepun 2022 juga mendapat kerjasama Kementerian Pelancongan, Seni dan Budaya Malaysia (MOTAC), Pelancongan Malaysia, Kedutaan Jepun, Agensi Kerjasama Antarabangsa Jepun, MaTiC, Dewan Bandaraya Kuala Lumpur, Angkatan Pelukis seMalaysia, Pertubuhan Pelancongan Nasional Jepun, Persatuan Hotel Bisnes dan Bajet Malaysia, Yayasan Jepun, Kolej Komuniti Selangor dan Pahang, Biro Pelancongan Jepun, Kraftangan Malaysia, Perpustakaan Negara Malaysia, Balai Seni Negara, Persatuan Penulis Pelancongan; Universiti Teknologi MARA, Shah Alam, dan semua agensi berkaitan.

Perasmian Festival Malaysia-Jepun 2022 telah disempurnakan oleh Setiausaha Bahagian Dasar Kebudayaan, MOTAC, Dr. Tan Awang Besar di Auditorium Tunku Abdul Rahman, MaTiC pada 2 Jun 2022 yang lalu.

Yang turut hadir ialah Presiden PAMAJA dan Persatuan Inap Desa Malaysia, merangkap Pengerusi festival, Dato’ Sahariman Hamdan; Duta Jepun ke Malaysia, Katsuhiko Takahashi; dan Pengarah Perkhidmatan Maklumat Jepun/Setiausaha Utama, Kedutaan Jepun, Nagai Tomoko.

Dalam ucapan alu-aluannya, Dato’ Sahariman menegaskan selama empat dekad, LEP telah menjadi penyumbang utama terhadap jalinan perhubungan antara Malaysia dengan Jepun. Hasilnya, dalam hubungan dua hala ini, kolaborasi ekonomi kedua-dua negara berkembang pesat.

Sementara itu, Katsuhiko Takahashi dalam ucapannya memuji usaha PAMAJA dan Persatuan Inap Desa Malaysia yang begitu giat mengadakan pelbagai acara, bagi mengeratkan hubungan antara rakyat Malaysia dengan rakyat Jepun.

Melalui Festival Malaysia-Jepun 2022 ini, Katsuhiko berharap selain menyambut ulang tahun ke-40 LEP, Malaysia dan Jepun akan merangka kerjasama, dan merancang lebih banyak program bagi mengeratkan lagi persaudaraan kedua-dua negara.

Sementara itu, dalam ucapan perasmian, Dr. Tan memuji penganjuran Festival Malaysia-Jepun 2022 dan berharap akan menjadi acara tahunan. Festival ini memang merupakan peluang besar bagi rakyat Malaysia lebih mengenali kebudayaan, kesenian, bahasa dan pelancongan Jepun.


Untuk mendapatkan maklumat terkini, ikuti kami melalui Telegram

Rembau – Telah berlangsung Istiadat Penganugerahan Sandang Kebesaran Imam Khalifah dan Kehormat Silat Seni Gayong Malaysia dan Serantau, bertempat di Balai Seri Rama, Balai Undang Luak Rembau, pada pukul 2.30 petang tadi. Majlis tersebut merupakan anjuran bersama Pejabat Undang Luak Rembau, Lembaga Beradat Kebangsaan dan Pertubuhan Seni Gayong Serantau Malaysia.

Majlis yang berlangsung dengan penuh istiadat tersebut disempurnakan oleh Dato’ Undang Luak Rembau, Yang Teramat Mulia (YTM) Dato’ Lela Maharaja Dato’ Haji Muhamad Sharip Haji Othman.

Dalam sabda Dato’ Undang Luak Rembau, beliau berkata, “Bersilat merupakan satu budaya dan adat orang Melayu, yang Alhamdulillah masih ada hingga hari ini.“

Anak-anak kita yang diajar bersilat tidak saja membentuk jati diri sebagai seorang lelaki atau perempuan, malahan dalam bersilat juga diajar tentang adab dan adat dalam perguruan, sekali gus melatih seseorang itu menjadi manusia yang cemerlang lahiriah, akliah untuk menyumbang kepada tamadun mereka kelak.

Menerusi ucapan Waris Amanah Mahaguru, Datuk Dr. Wan Ahmad Fauzi Wan Husain, beliau menghargai semua penerima sandang kehormat Silat Seni Gayong Malaysia dan Serantau. Dalam majlis tersebut, beliau turut merakamkan penghargaan atas jasa Dewan Bahasa dan Pustaka (DBP) dalam perjuangan mengangkat bahasa Melayu sebagai bahasa ASEAN melalui penganjuran Simposium Pengantarabangsaan Bahasa Melayu. Menurut beliau, usaha tersebut merupakan usaha murni demi kepentingan bahasa Melayu sebagai bahasa ilmu.

Apabila menyebut bangsa dan adat Melayu, hal yang demikian bukanlah rasis tetapi merupakan watan negara, cerminan jati diri bagi bangsa Melayu dan landasan perpaduan bagi kepelbagaian kaum di negara ini.

Majlis tersebut diteruskan dengan Persembahan Salinan Perlembagaan Pertubuhan Seni Gayong Serantau Malaysia (PSGSM) kepada YTM Dato’ Undang Luak Rembau yang juga selaku penaung PSGSM, Istiadat Ambil Tapak dan seterusnya Istiadat Penganugerahan Sandang.

Sebanyak tiga Sandang Kebesaran, iaitu Seri Mahkota Agung Buana Chula Sakti (Imam Khalifah Negeri Melaka), Seri Chula Sakti (Waris Beradat) dan Seri Bintang Sakti (Ketua Beradat), serta tujuh Sandang Kehormat, iaitu Mahkota Agung Seri Relang Pelangi, Mahkota Seri Chula Pelangi, Mahkota Seri Bintang Pelangi, Mahkota Chula Pelangi, Mahkota Bintang Pelangi, Mahkota Relang Pelangi dan Mahkota Pelangi diberikan kepada kira-kira 29 orang penerima sandang.

Pada majlis istiadat tersebut, Pengerusi Lembaga Pengelola DBP,  YBhg. Profesor Datuk Seri Dr. Awang Sariyan dan Ketua Pengarah DBP, YBhg. Datuk Abang Sallehuddin Abg Shokeran menerima Sandang Kehormat Mahkota Seri Chula Pelangi. Kedua-dua tokoh ini menerima penghargaan daripada PSGSM atas segala jasa dan sumbangan serta sokongan dalam perjuangan pertubuhan tersebut mengangkat silat seni gayong selama ini.

Antara penerima sandang kehormat PSGSM yang lain termasuklah Yang Berhormat Datuk Seri Mohd Redzuan Md Yusof, Ahli Parlimen Alor Gajah, Melaka, menerima Sandang Kebesaran Seri Mahkota Agung Buana Chula Sakti (Imam Khalifah Negeri Melaka) dan Dr. Kamarul Zaman Yusoff, Pegawai Khas Perdana Menteri yang menerima Sandang Kehormat Mahkota Seri Bintang Pelangi.

Sepintas lalu, silat seni gayong diasaskan oleh Allahyarham Dato’ Meor Abdul Rahman Daeng Uda Mohd Hashim. Seni ini merupakan ilmu persilatan purba yang dizahirkan semula oleh Allahyarham Dato’ Meor Abdul Rahman pada tahun 1938 di Taiping dan mula dikenali apabila berlaku peristiwa di Pulau Sudong pada tahun 1942. Oleh itu, Istiadat Penganugerahan Sandang Kebesaran Silat Seni Gayong seperti yang diadakan pada hari ini merupakan satu upacara untuk melantik pemimpin-pemimpin adat, pengiktirafan kegurulatihan dan penghargaan buat mereka yang layak lagi berjasa kepada silat seni gayong.


Maksud dan Fungsi Kata “Justeru“

Kata justeru merupakan kata tugas yang kurang mendapat sorotan dalam huraian ahli bahasa. Oleh itu, ada kalanya para pengguna bahasa Melayu kurang pasti tentang penggunaannya yang betul.

Dalam Kamus Dewan Edisi Keempat (2016: 647), kata justeru mendukung dua maksud, seperti yang berikut:

Kenapa justeru sekarang ini engkau harus pergi?

Sekali-kali tidak pernah saya mencaci dia, justeru saya puji dia.

Dalam Kamus Pelajar Bahasa Melayu Dewan Edisi Kedua (2016: 345),  kata justeru juga meliputi dua maksud, seperti yang berikut:

Saya tidak pernah mengkhianati dia, justeru saya menolong dia.

Menurut Kamus Dewan Perdana (2020: 925) pula, kata justeru mencakupi tiga maksud, seperti yang berikut:

ii.  kata hubung untuk menghubungkan dua bahagian dalam ayat bagi mengukuhkan maksud yang dinyatakan.

Biduanita itu bukan sahaja pandai menyanyi justeru pandai menggubah lagu.

iii.  Penanda wacana atau kata pangkal ayat yang membawa maksud “jadi” atau “oleh itu”.

Selain itu, dalam Kamus Dewan Perdana (2020: 925), terdapat frasa justeru itu. Frasa tersebut diberi maksud “oleh sebab itu”. Contoh ayat dengan frasa itu adalah seperti yang berikut:

Justeru itu, penggunaan telefon bimbit hendaklah diharamkan di sekolah.

Selepas kita meneliti catatan dalam tiga buah kamus tersebut, kita dapat merumuskan penggunaan kata justeru dengan membuat analisis seperti yang berikut:

i.  Kata justeru merupakan kata adverba yang bermaksud “kebetulan”, “tepat” atau “kena benar”. Oleh itu, kita dapat menghasilkan sejumlah ayat dengan kata justeru, dan kata yang bersinonim dengannya. Sila lihat contoh yang berikut:

a.    Mengapakah justeru sekarang engkau harus pergi?

b.   Mengapakah kebetulan sekarang engkau harus pergi?

c.    Mengapakah tepat sekarang engkau harus pergi?

d.    Mengapakah kena benar sekarang engkau harus pergi?

ii.   Kata justeru merupakan kata hubung gabungan setara dengan susunan fakta yang berturutan, sama seperti kata hubung gabungan malahan dan bahkan. Selain itu, kata hubung ini boleh juga berpasangan dengan bukan sahaja untuk menghasilkan kata hubung gabungan berpasangan seperti bukan sahaja … justeru. Hal ini dapat menerbitkan pelbagai ayat yang seerti. Sila lihat contoh yang berikut:

1.   Kata justeru sebagai kata hubung gabungan tunggal

a.  Sekali-kali tidak pernah saya mencaci dia, justeru saya memuji dia.

b.  Sekali-kali tidak pernah saya mencaci dia, malahan saya memuji dia.

c.   Sekali-kali tidak pernah saya mencaci dia, bahkan saya memuji dia.

2.  Kata justeru sebagai anggota kata hubungan gabungan berpasangan

a.   Biduanita itu bukan sahaja pandai menyanyi, justeru pandai menggubah lagu.

b.   Biduanita itu bukan sahaja pandai menyanyi, malahan pandai menggubah lagu.

c.    Biduanita itu bukan sahaja pandai menyanyi, bahkan pandai menggubah lagu.

d.   Biduanita itu bukan setakat pandai menyanyi, justeru pandai menggubah lagu.

e.   Biduanita itu bukan sekadar pandai menyanyi, justeru pandai menggubah lagu.

f.    Biduanita itu bukan hanya pandai menyanyi, justeru pandai menggubah lagu.

g.   Biduanita itu bukan pandai menyanyi sahaja, justeru pandai menggubah lagu.

h.   Biduanita itu bukan pandai menyanyi semata-mata, justeru pandai menggubah                   lagu.

i.   Biduanita itu bukan pandai menyanyi semata-mata, tetapi juga pandai

iii. Kata justeru menjadi kata pangkal ayat yang berfungsi sebagai penanda wacana, dan membawa maksud “jadi”, “oleh itu”, “oleh sebab itu”, “kerana itu” atau “justeru itu”. Penanda wacana ini digunakan untuk mengaitkan dua ayat secara kohesi dan koheren.  Sila lihat contoh yang berikut:

a.   Justeru, kita hendaklah berwaspada apabila berjalan di tempat yang sunyi.

b.  Justeru itu, kita hendaklah berwaspada apabila berjalan di tempat yang sunyi.

c.  Jadi, kita hendaklah berwaspada apabila berjalan di tempat yang sunyi.

d. Oleh itu, kita hendaklah berwaspada apabila berjalan di tempat yang sunyi.

e.  Oleh sebab itu, kita hendaklah berwaspada apabila berjalan di tempat yang sunyi.

f.  Kerana itu, kita hendaklah berwaspada apabila berjalan di tempat yang sunyi.

g.  Oleh hal (yang) demikian, kita hendaklah berwaspada apabila berjalan di tempat yang sunyi.

h.  Disebabkan hal demikian, kita hendaklah berwaspada apabila berjalan di tempat
yang sunyi.

Sebagai penanda wacana, kata justeru atau justeru itu menghubungkan ayat yang didahuluinya dengan ayat yang sebelumnya. Ayat contoh yang berada di hadapan kelompok ayat di atas adalah seperti yang berikut:

Kejadian jenayah semakin menjadi-jadi kini.

iv.  Kata hubung gabungan justeru dapat bergandingan dengan kata hubung lain untuk menghasilkan ayat majmuk campuran. Sila lihat ayat contoh yang berikut:

Jika kita melancong, kita bukan sahaja dapat berseronok, justeru kita dapat menghayati keindahan alam dan mengenali budaya yang rencam di tempat lain.

Ayat di atas merupakan ayat majmuk campuran. Hal ini terbukti kerana ayat tersebut memuatkan pelbagai jenis kata hubung untuk menghasilkan struktur ayat yang kompleks. Kata hubung tersebut adalah seperti yang berikut:

a.  Kata hubung pancangan keterangan syarat: jika

b.  Kata hubung gabungan berpasangan: bukan sahaja … justeru


Konsert Pesta Haiwan Tampilkan Lagu Rakyat Kanak-kanak Klasik

Untuk mendapatkan maklumat terkini, ikuti kami melalui Telegram

Kuala Lumpur – Lagu-lagu rakyat klasik negara kita yang terkenal dalam kalangan kanak-kanak kembali bergema di Panggung Sari, Istana Budaya (IB) pada 3 dan 4 Jun 2022 lalu menerusi pementasan konsert Pesta Haiwan (The Carnival of the Animals).

Antara lagu yang dipersembah oleh Orkestra Simfoni Kebangsaan (OSK) secara instrumental (rangkaian/bersendirian), termasuklah rangkaian Ikan Kekek dan Kenek-kenek Udang; serta Anak Itik Tok Wi, dan Burung Kakak Tua, dengan Bangau Oh Bangau, serta Oh Bulan, dan Gelang Si Paku Gelang secara bersendirian. Konsert persembahan OSK ini ditaja oleh Centrestage Vision Dynamic.

Lagu yang popular dalam kalangan kanak-kanak prasekolah turut menarik perhatian penonton yang sebahagian besarnya kanak-kanak, iaitu Satu Labah-labah turut dipersembah dengan aksi seekor labah-labah yang dilakonkan menjelma di pentas. Oleh sebab takut, tiga watak itik menghalaunya. Setelah serangga itu tiada, watak itik mengajak kanak-kanak dalam kalangan penonton naik ke pentas Panggung Sari menyanyikan lagu itu dengan iringan muzik oleh OSK.

OSK juga tidak lupa dengan kemasyhuran semasa apabila memainkan rangkaian lagu runut bunyi siri animasi televisyen terkenal, Upin & Ipin, iaitu Gembira Bermain dan Sahabat Selamanya.

Pesta Haiwan yang digubah oleh komposer Perancis, Camille Saint-Saens membawa penonton ke dalam kehidupan setiap haiwan yang diwakili instrumen muzik berbeza untuk setiap satunya. Untuk pementasan selama dua hari itu, persembahan instrumental OSK dipimpin oleh Nasran Nawi.

Bermula dengan kerajaan haiwan di daratan sehinggalah kepada kumpulan ikan di lautan, penonton dibawa menikmati kisah kehidupan haiwan tersebut di habitat semula jadi mereka dalam bentuk muzikal.

Istimewa dan tidak semua orang pernah menyaksikannya, pementasan dalam segmen pertama Pesta Haiwan itu menceriakan dan memukau penonton melalui pelbagai karakter haiwan dan persembahan khas hasil sentuhan pelukis pasir, Bernice Wong secara langsung.

Bernice dari Pulau Pinang, menjadi individu penting dalam penghasilan pelbagai karakter haiwan dan persembahan khasnya telah menceriakan penonton.

Antara haiwan yang ditampilkan sambil Bernice melukis dengan pasir itu termasuklah pengenalan serta perarakan diraja singa, ayam betina dan ayam jantan, kura-kura, gajah, kanggaru dan dinosaur yang hanya tinggal rangka.


Kempen #GoJalanLah Tawar Diskaun sehingga 35 Peratus

Shah Alam – Tourism Malaysia dan syarikat penerbangan Firefly telah menjalinkan kerjasama melalui pelancaran pengiklanan badan pesawat serta kempen #GoJalanLah yang bermula dari 1 Jun 2022 sehingga 31 Mei 2023 dalam usaha meningkatkan promosi pelancongan domestik.

Melalui kempen ini, bahagian hadapan badan pesawat Firefly dihiasi dengan logo Cuti-Cuti Malaysia bagi menggalakkan rakyat Malaysia  untuk melancong di pelbagai lokasi pelancongan menarik di dalam negara. Bukan itu sahaja, visual kreatif produk pelancongan menarik beserta logo sambutan ulang tahun ke-50 Tourism Malaysia turut dipaparkan di dalam pesawat.

Pelancaran kempen tersebut yang berlangsung di Sky Park RAC Industrial Park Bukit Jelutong, Shah Alam pada 4 Jun 2022 yang lalu telah dirasmikan oleh Menteri Pelancongan, Seni dan Budaya (MOTAC), YB Dato’ Sri Nancy Shukri.

Dalam ucapan perasmiannya, beliau berkata, kerjasama pintar yang dijalinkan oleh kedua-dua pihak ini merupakan satu daripada inisiatif bagi merangsang semula pertumbuhan ekonomi negara menerusi sektor pelancongan.

“Saya amat mengalu-alukan usaha Firefly dalam melebarkan sayap penerbangannya dari Pulau Pinang ke Sabah dan Sarawak dan diharapkan langkah ini dapat menggalakkan lebih banyak penerbangan dua hala yang menghubungkan pergerakan rakyat antara Malaysia Timur dengan Semenanjung Malaysia khususnya dari wilayah utara,” katanya lagi.

Firefly juga menawarkan pelbagai pakej percutian dan tiket penerbangan menarik melalui kempen #GoJalanLah.

Sementara itu, Ketua Pegawai Eksekutif Firefly pula berkata, pihaknya bersedia untuk menyokong inisiatif kerajaan dalam menyemarakkan pelancongan domestik khususnya dari segi penawaran tiket penerbangan pada kadar istimewa selain promosi menyeluruh di platform media sosial mereka.

“Kami teruja untuk menjadi sebahagian daripada inisiatif ini dan pihak kami berharap dapat memberikan lebih inspirasi dan pendedahan dalam mempromosikan pelbagai tarikan pelancongan serta keunikan destinasi di dalam negara di samping menghubungkan para pelancong dengan budaya tempatan melalui pelancaran livery yang menggarapkan elemen Cuti-Cuti Malaysia,” tambahnya lagi.

Kempen #GoJalanLah menawarkan pembelian tiket penerbangan berserta hotel penginapan pada harga diskaun sehingga 35 peratus. Tempahan boleh dibuat di www.fireflyz.com.my hingga tarikh 30 Jun 2022 bagi tempoh perjalanan hingga 31 Disember 2022 ini. Di samping itu, orang ramai juga boleh menikmati tawaran hebat untuk pembelian tiket penerbangan pergi dan balik ke semua destinasi kendalian Firefly pada harga bermula RM188, tertakluk kepada terma dan syarat yang ditetapkan.


“Mitos, mistik dan sejarah, gabungan tiga elemen dalam penerokaan dunia haiwan di alam Melayu.“ – Dr. Azharudin Mohamed Dali

Untuk mendapatkan maklumat terkini, ikuti kami melalui Telegram

Kuala Lumpur – Penulis buku dan pensyarah Universiti Malaya, Dr. Azharudin Mohamed Dali menyatakan mitos, mistik dan sejarah termasuk dalam skop kajian beliau dalam penghasilan buku Dunia Haiwan di Alam Melayu: Mitos, Mistik dan Sejarah ketika menjadi pembicara dalam Bicara Buku di reruai Dewan Bahasa dan Pustaka (DBP) pada petang tadi.

Beliau menyatakan terdapat dua sebab utama yang menjadi penggalak untuk menceburkan diri dalam penerokaan ini iaitu terpengaruh dengan rakannya yang memiliki minat mendalam terhadap buaya; dan kurangnya bilangan ahli sejarah tempatan yang mengkaji bidang haiwan dengan lebih mendalam.

Menurut beliau lagi, sebenarnya masyarakat Melayu terdahulu memiliki ilmu serta kemahiran yang tinggi berkenaan binatang sehinggakan mereka mampu berkomunikasi dan memahami binatang tersebut.

Ilmu orang Melayu terdahulu tentang haiwan cukup luar biasa. Kita ada pawang untuk haiwan tertentu. Ada pawang harimau yang tidak tahu tentang ilmu buaya, ada pawang buaya yang tidak tahu tentang ilmu gajah.

“Namun begitu, tahap kemahiran pawang-pawang ini dalam menguasai sesuatu jenis binatang itu adalah sehingga mampu berkomunikasi dengan binatang tersebut,” jelas beliau.

Walau bagaimanapun, peristiwa berkenaan orang yang mampu berkomunikasi dengan buaya misalnya, sukar untuk dibuktikan kesahihannya memandangkan sejarah konvensional bergantung kepada dokumen.

Oleh sebab itu, beliau menggabungkan ketiga-tiga elemen iaitu mitos, mistik dan sejarah sebagai judul buku tersebut.

Mengulas lebih lanjut berkenaan buku ini, terdapat empat jenis binatang yang dihuraikan secara mitos, mistik dan sejarah masing-masing iaitu harimau, gajah, buaya dan kuda.

Buku ini boleh didapati di reruai DBP bersempena Pesta Buku Antarabangsa Kuala Lumpur. Program Bicara Buku ini berakhir dengan acara pemberian cenderamata kepada Dr. Azharudin Mohamed Dali oleh Ketua Unit Sains dan Kemanusiaan Bahagian Buku Umum, Encik Armin Azahari Saleh.


Sultan Nazrin Muizzuddin Shah Berkenan Melancarkan Buku The Malays: Pathfinders and Trailblazers

Kuala Lumpur – Sultan Perak, Sultan Nazrin Sultan Nazrin Muizzuddin Shah ibni Almarhum Sultan Azlan Muhibbuddin Shah Al-Maghfur-Lah berkenan melancarkan buku terbaharu tulisan Orang Kaya Kaya Seri Agar DiRaja, Tan Sri Dato’ Seri DiRaja (Dr.) Haji Ramli Ngah Talib yang berjudul The Malays: Pathfinders and Trailblazers, terbitan Institut Terjemahan dan Buku Malaysia (IBM) bersempena dengan Pesta Buku Antarabangsa Kuala Lumpur (PBAKL) 2022 di Pusat Dagangan Dunia Kuala Lumpur hari ini.

Sultan Nazrin melalui titah pelancaran buku tersebut berkata, “Buku ini dikarang oleh anak kelahiran Pasir Salak, di sebuah kampung yang sangat bersejarah. Dalam batang tubuhnya mengalir darah penyandang gelaran Datuk Sagor (Ngah Kamdin) yang dijatuhi hukuman mati akibat insiden pembunuhan J.W.W. Birch.“

Kini, pada tahun 2022, Ramli Ngah Talib pula tampil ke hadapan, menyanggah secara intelek dan ilmiah dalam usaha membasuh arang yang diconteng terhadap bangsa Melayu. Beliau menghalakan minda dan tenaga dengan menghasilkan tulisan untuk menyuntik harga diri dan semangat kebangsaan.

Titah baginda, “Buku seperti ini mengingatkan kita betapa pentingnya untuk belajar mengenai sejarah. Buku ini menghamparkan santapan minda tentang perkara yang dapat membantu Melayu melayari sejarahnya.“

Pada majlis tersebut, penulis, Ramli Ngah Talib berkata, “Tuanku Sultan Perak amat mengambil berat tentang buku The Malays: Pathfinders and Trailblazers. Baginda memiliki perpustakaan yang besar dan minat terhadap buku.“

Sepintas lalu, orang Melayu merupakan yang pertama menongkah arus angin dari hadapan. Kebolehan menentang angin orang Melayu adalah lebih pantas. Mereka berlayar merentas selat hingga ke Afrika âˆ’ semuanya kerana perdagangan. Kemudian, orang Arab menemui orang Melayu yang menggunakan layar yang lebih efisien. Malah, teknik ini turut ditiru oleh orang Mediteranean sehinggakan orang Eropah turut meniru dan menggunakan layar tersebut untuk menakluk orang Melayu.

Pada hakikatnya, teknik pelayaran orang Melayu yang telah mencetuskan perdagangan antarabangsa. Pada abad ketiga, orang Melayu sudahpun mempunyai hubungan perdagangan dengan Timur Tengah, 100 tahun sebelum wujudnya Laluan Sutera.

Kata Ramli Ngah Talib, buku The Malays: Pathfinders and Trailblazers lebih fokus kepada Malaysia. Penulisan buku ini merupakan usaha beliau untuk mencungkil sejarah orang Melayu malah beliau berhasrat untuk melihat orang muda ingin tahu tentang sejarah bangsa.

Pengetahun tentang sejarah kegemilangan bangsa boleh melonjakkan keyakinan dan jati diri dan satu-satunya cara untuk mencapai kemajuan sama seperti kaum lain.


Ratu Irama Tradisional Malaysia Dilantik sebagai Duta CSR Pelancongan Seni dan Budaya

Untuk mendapatkan maklumat terkini, ikuti kami melalui Telegram

Kuala Lumpur – Jika Dato’ Sri Siti Nurhaliza diiktiraf sebagai penyanyi nombor satu negara, dan Ella terkenal dengan jolokan ratu rock tanah air, Noraniza Idris pula ialah ratu irama tradisional Malaysia.

Atas kedudukan tersebut, Noraniza atau nama sebenarnya, Nor Aniza Idris, 53 tahun, beberapa kali ditawarkan oleh individu yang mahu mencadangkan beliau dikurniakan gelaran Datuk.

Walau bagaimanapun, anak kelahiran Kluang, Johor yang lebih mesra dipanggil Kak Ani ini mengakui telah menolak tawaran tersebut kerana merasakan beliau belum benar-benar layak menyandangnya. Jelas Noraniza, beliau segan untuk “memikul” gelaran Datuk kerana belum memberikan sumbangan besar, dan juga bukan jutawan yang mampu membantu orang lain.

Begitu pun, hakikat tetap hakikat kerana Noraniza merupakan salah seorang penyanyi terbaik Malaysia yang berjaya melahirkan banyak album solo selain Datuk M. Nasir, Anita Sarawak, Allahyarham Datuk Sharifah Aini, Dato’ Khadijah Ibrahim, Dato’ Jamal Abdillah dan Ramlah Ram.

Kita wajar menghormati alasan dan pendirian Noraniza itu. Namun demikian, barangkali tidak wajar jika beliau turut menolak pelantikan sebagai duta yang relevan atas segala jasa, dan kebolehannya dalam bidang seni suara tanah air.

Setelah memulakan kerjaya nyanyian pada tahun 1985, Noraniza yang cukup sinonim dengan lagu-lagu berentak irama tradisional Malaysia dan etnik kreatif menerusi 13 buah album solo, beberapa buah album kompilasi dan duet, serta banyak meraih kejayaan dalam anugerah besar muzik tanah air, dan masih teguh memperjuang irama budaya, wajar dilantik sebagai Duta Tanggungjawab Sosial Korporat (CSR) Pelancongan Seni dan Budaya.

Noraniza dilantik bersama-sama suaminya, Haji Jefrri Iman Haji Hoodi yang juga Ketua Pegawai Eksekutif NIPV Management Sdn. Bhd. (NIPV) dalam majlis Pelantikan Duta Tanggungjawab Sosial Korporat Pelancongan Seni dan Budaya, dan pelancaran Skim “Rumahku Syurgaku” di sebuah hotel terkemuka pada 7 Jun 2022 yang lalu.

Majlis tersebut dianjurkan oleh MRF Consultant Sdn. Bhd. (MRF) dengan kerjasama Persatuan Tatihseni Malaysia. Dalam ucapannya, Pengerusi MRF, Dato’ Seri Baba Ali memberitahu pihaknya telah bergiat dalam bidang hartanah sejak tahun 2002. Bermula dengan konsultasi projek kecil-kecilan, MRF mendapat kepercayaan dalam projek berskala sederhana.

Kini, tambah Dato’ Seri Baba, MRF mula bergerak dalam usaha sama untuk projek berskala besar, yang mempunyai impak besar kepada ekonomi negara, seperti pembinaan, rumah kediaman, projek lebuh raya, hospital, perladangan, petroleum, pendidikan dan pelancongan.

“Namun begitu, MRF tidak melupakan satu bahagian penting dalam jaluran ekonomi, iaitu membantu golongan masyarakat yang menjadi tunjang kepada rantaian ekonomi – rakyat berpendapatan rendah dan sederhana,” tegas beliau.

MRF membuka pintu bagi penglibatan dalam bentuk CSR bagi program yang dinamakan “Rumahku Syurgaku” dan mengumumkan kerjasama dengan NIVP.

“MRF melantik Noraniza dan Jeffri sebagai duta pelancongan seni dan budaya bagi menjalankan kegiatan memartabatkan kesenian dan kebudayaan negara agar terus hidup mekar dalam membudayakan rakyat Malaysia supaya terus kekal, dan tidak melupai asal usul kesenian nenek moyang mereka,” jelas Dato’ Seri Baba.

Kerjasama ini juga, tambah beliau, sedikit banyak dapat membantu mempromosikan “Rumahku Syurgaku” MRF dalam acara-acara yang dijalankan oleh Noraniza-Jeffri di seluruh negara.

“MRF berharap kerjasama ini berjalan lancar, dan memohon sokongan semua pihak, terutamanya Kementerian Pelancongan, Seni dan Budaya Malaysia dan seluruh rakyat Malaysia,” kata Dato’ Seri Baba lagi.

Objektifnya adalah untuk memaklumkan secara rasmi penubuhan pusat CSR pelancongan seni dan budaya MRF yang berperanan membantu golongan masyarakat melalui aktiviti yang dianjurkan, di samping menggalakkan pembangunan penerbitan irama tradisional Malaysia yang lebih agresif, serta meringankan sedikit bebanan para penggiat seni yang telah terjejas pendapatan akibat pandemik COVID-19.

Objektif ini seiring dengan matlamat Persatuan Tatihseni Malaysia dalam menganjurkan program CSR ini adalah untuk melestarikan kesenian, dan kebudayaan Malaysia secara menyeluruh.

Pendekatan CSR budaya dan modal insan bagi memupuk nilai-nilai murni dalam kalangan masyarakat, sambil membantu penggiat seni yang terkesan teruk akibat pandemik global COVID-19.

Sementara itu, dalam ucapannya, Jeffri memberitahu beliau berperanan sebagai penggalak semangat akhlak dalam program modal insan. Katanya, Persatuan Tatihseni Malaysia dan NIVP bekerjasama untuk memupuk nilai-nilai murni kepada generasi masa kini menerusi kegiatan yang dianjurkan.

“Kehadiran saya juga seiring dengan matlamat pengasas program modal insan yang membawakan modul berteraskan pelancongan, kesenian dan kebudayaan, iaitu Noraniza sendiri, yang telah menjalankan kegiatan CSR bersama-sama masyarakat secara turun padang sejak tahun 2008,” tambahnya.

Sebagai suami dan rakan seperniagaan Noraniza, tegas Jeffri, secara jujur beliau mengagumi semangat perjuangannya yang bukan untuk kepentingan peribadi, tetapi prihatin dalam mengangkat seni dan budaya ke tahap yang lebih baik menerusi kegiatan yang dijalankan.

Antara program CSR akan datang yang telah disusun oleh Noraniza, jelas Jeffri, ialah Siri Jelajah Empayar Akar Kita Zapin Nusantara 2022 di 15 lokasi. Tambah beliau, ini merupakan siri jelajah musim kelima.

“Sejak prapelancarannya pada 10 Disember 2021, diikuti di Bukit Mertajam pada 20 Mei lalu, dan di Kuching pada 24 Jun nanti, promosi mendekati seni budaya zapin ini dijangka berakhir pada 16 September akan datang dengan program peringkat Nusantara sebagai acara kemuncak,” kata Jeffri yang bersyukur usaha Noraniza selama ini medapat perhatian MRF.

Semua acara seperti bengkel zapin, bengkel muzik sinkretik dan ciptaan lagu zapin, bengkel lakonan teater sejarah Melayu yang dianjurkan dalam siri jelajah, tambah beliau, telah disasarkan kepada golongan berusia lima tahun ke atas secara percuma tanpa yuran.


Balai Gambang: Kenderaan Ketika Pertabalan Sultan Perak

Untuk mendapatkan maklumat terkini, ikuti kami melalui Telegram

Sampan, perahu, bot, kapal dan bahtera tidak asing lagi dalam kehidupan manusia. Kesemuanya kenderaan air, iaitu di sungai dan di laut, serta digunakan oleh semua peringkat umur dan latar belakang kehidupan. Suasana di sekitar atau di kiri kanan mana-mana sungai sama sahaja selagi tidak mengalami perubahan akibat projek pembangunan atau sesuatu bencana alam.

Saya tertarik untuk menyentuh tentang perasaan atau pengalaman yang dirasai semasa menaiki kenderaan air yang berbeza-beza seperti sampan, perahu, bot, kapal dan bahtera. Melihat pemandangan persekitaran ketika bersampan tidak sama dengan semasa menaiki bot, apatah lagi bot laju.

Selain Sungai Perak yang harus dikunjungi dan ditatapi dengan duduk bersantai di tebingnya jika datang ke Bandar Diraja negeri Perak, iaitu Kuala Kangsar, terdapat sebuah kenderaan air untuk menelusuri sungai tersebut (walaupun dalam jarak yang terhad) yang tidak wajar ditinggalkan. Istimewanya, daripada kenderaan diraja, kini kenderaan tersebut menjadi kenderaan untuk orang awam menikmati pemandangan alam sewaktu masa lapang, sama ada berseorangan ataupun bersama-sama keluarga atau rakan-rakan.

Kenderaan air tersebut dikenali sebagai Balai Gambang yang telah wujud sejak tahun 1754. Balai Gambang tersendiri dan eksklusif kerana dibina bersempena dengan pertabalan Paduka Seri Sultan Perak.

Sebenarnya, Balai Gambang telah diperkenalkan oleh Sultan Iskandar Zulkarnain, iaitu Sultan Perak ke-15. Hal ini dikatakan demikian kerana baginda dianggap memerlukan bot yang besar untuk berpindah tempat semayam ke Pulau Indera Sakti yang terletak di Kampung Gajah pada tahun 1754.

Walaupun wujud dalam sejarah Perak bermula pada tahun tersebut, tetapi Balai Gambang mula digunakan sebagai alat kelengkapan khusus untuk istiadat pertabalan, iaitu semasa pertabalan Sultan Perak ke-16, Sultan Mahmud Shah atau Marhum Muda kira-kira 16 tahun kemudian.

Sejak hari mula-mula diperkenalkan untuk kegunaan pertabalan, hinggalah tahun 1948 semasa pertabalan Sultan Yussuf Izzuddin Shah, Sultan Perak ke-32, Balai Gambang diperbuat daripada buluh kuning atau buluh gading.

Ketika pertabalan Sultan Idris Shah II pada tahun 1963 sebagai Sultan Perak ke-33, kayu dan besi pula digunakan menggantikan buluh, sekali gus menjadikan Balai Gambang sebuah binaan yang lebih teguh, dan kemas mengikut arus kemodenan.

Penggantian kegunaan buluh kuning atau buluh gading dengan kayu, serta besi ini diteruskan sehingga pertabalan sultan yang terbaharu – sultan sekarang − iaitu Sultan Nazrin Muizzuddin Shah ibni Almarhum Sultan Azlan Muhibbuddin Shah sebagai Sultan Perak yang ke-35, di Kampung Gajah, pada 13 Mei 2015.

Balai Gambang membawa Sultan Nazrin Muizzuddin Shah menziarahi makam-makam Sultan Perak menghilir ke Teluk Intan melalui Sungai Perak dari kawasan Litar Datuk Sagor, Kampung Gajah pada tarikh tersebut.

Makam tersebut ialah Makam Almarhum Sultan Mahmud Shah, Sultan Perak ke-16 di Kampung Pasir Pulai, Almarhum Sultan Abdul Malik Mansur Shah, Sultan Perak ke-19 di Kampung Bandar Baru, Almarhum Sultan Alauddin Mansur Shah Iskandar Muda, Sultan Perak ke-17 di Kampung Teluk Memali, Almarhum Sultan Shahabuddin Riayat Shah, Sultan Perak ke-21 di Tanjung Penangguh, dan Sultan Iskandar Dzulkarnain, Sultan Perak ke-15 di Pulau Indera Sakti, Pasir Panjang Ulu.

Istiadat kesultanan negeri Perak yang menggunakan Balai Gambang umpama kenderaan menuju ke kayangan. Kenderaan khas untuk pertabalan Sultan Nazrin itu dinamakan Cempaka Sari, dan menjadi simbolik kepada kesultanan Perak.

Cempaka Sari ini dibina khas bagi istiadat pertabalan Sultan Perak ke-35 oleh 35 orang kakitangan Jabatan Kerja Raya Perak, serta 13 orang tenaga pakar, dan pelajar Institut Teknologi Kejuruteraan Marin, Universiti Kuala Lumpur Malaysia (UniKL MIMET) Lumut.

Bot khas berkenaan yang kini dipanggil Balai Gambang Cempaka Sari, berukuran 12.2 meter panjang dan 6.1 meter lebar. Beratnya mencecah 4.5 tan, serta mampu membawa 10 hingga 15 orang penumpang pada satu-satu masa.

Balai Gambang Cempaka Sari digerakkan oleh tiga buah enjin sangkut yang masing-masing berkuasa kuda 150 cc. Balai Gambang yang kini menjadi kenderaan pelancongan di bawah kelolaan Perbadanan Kemajuan Negeri Perak bermula tahun 2015, boleh membawa kira-kira 25 orang penumpang pada satu-satu masa dan setiap kali pelayaran mengambil masa setengah jam.

Dua puluh kaki payung ubur kuning yang dipasang pada Balai Gambang Cempaka Sari mempunyai makna yang tersendiri. Kesemuanya ditanggalkan selepas upacara pertabalan selesai. Ubur kuning ini merupakan salah satu alat kebesaran raja-raja Melayu yang dihasilkan daripada kain sutera berwarna kuning, dan digunakan dalam istiadat rasmi. Warna kuning ialah warna yang dipandang mulia, serta menjadi warna kebesaran diraja. Bahagian atas payung ini dipasang anak bulan dan bintang.

Pada masa sekarang, Balai Gambang Cempaka Sari hanya berlayar pada hari Sabtu dan Ahad dari pukul 9.00 pagi hingga 6.00 petang. Kadar tambang yang dikenakan ialah RM15 seorang bagi dewasa, serta warga emas dan kanak-kanak pula RM10 seorang. Jika membeli lima keping tiket, penumpang akan diberikan sekeping tiket percuma.


Kukuhkan Cinta kepada Sastera, Seni dan Budaya − Sasterawan Negara Datuk Dr. Siti Zainon Ismail

Untuk mendapatkan maklumat terkini, ikuti kami melalui Telegram

Kuala Lumpur – Meluangkan masa di gubuk kecil Galeri Melora Sehidang Kopi dan Buku bertemu mata dengan Sasterawan Negara (SN) Datuk Dr. Siti Zainon Ismail, memanglah saat yang amat dinanti-nantikan penulis. Apatah lagi kegembiraan Farhati Aiman, Wartawan Nona TV3 lebih mengujakan momen penulis bersama-sama Sasterawan Negara yang lebih mesra dipanggil “Bonda“ ini.

Mata tertancap pada set busana dan buku-buku yang dipamerkan di galeri ini sambil memerhatikan Bonda Sasterawan Negara dirapikan dan bersiap sedia untuk diwawancara.

Pemilihan SN Datuk Dr. Siti Zainon Ismail sebagai tokoh yang diwawancara oleh rancangan popular televisyen ini amatlah tepat kerana figura Sasterawan Negara yang kaya dengan citra suri yang bijaksana juga memiliki sifat keibuan yang tinggi serta menonjolkan kesepaduan insan yang serba berbakat, sudah tentu figura seperti ini wajar diketengahkan oleh stesen TV nombor satu negara ini.

Berbicara panjang lebar bersama-sama Farhati, Bonda amat teruja kongsikan bagaimana pengalaman masa kecilnya yang dipupuk dengan citra budaya keluarga dan masyarakat yang dekat dengan resapan nubarinya telah membina bakat sastera dan seni yang ada dalam dirinya.

Melalui perkongsian ini juga, Bonda berharap agar usaha lebih pintar dapat dilaksanakan oleh semua pihak khususnya Dewan Bahasa dan Pustaka dalam memupuk penjiwaan sastera, seni dan budaya yang seiring dalam kalangan generasi muda.

Beliau dapati generasi pada hari ini mempunyai kreativiti dan berupaya melahirkan karya-karya hebat dalam pelbagai genre penulisan serta melalui medium baharu, namun apa-apa yang menyedihkan beliau, hasil kreativiti ini belum sampai ke tahap menyerlahkan semangat jati diri warisan budaya bangsa. Katanya, amatlah penting seorang seniman, artis ataupun penulis mempunyai pemahaman dan penghayatan kepada sejarah bangsanya, warisan negaranya serta mencintai asal leluhurnya.

Bagi beliau, dengan kesungguhan yang ada pada seseorang dalam perihal ini sudah tentu akan mengaktifkan molekul sastera, seni dan budaya yang akhirnya akan dapat ditumpahkan kepada karya-karyanya, tidak kiralah sama ada karya kreatif medium baharu, seni halus, seni tampak, seni reka fesyen, seni menulis dan sebagainya.

Kita mesti mengaktifkan semangat cintakan sastera, seni dan budaya sejak usia muda lagi.

Beliau juga melontarkan kebimbangannya berhubung dengan pengekalan citra busana yang semakin terhakis dalam masyarakat moden hari ini bahawa busana ini mempunyai simbolik yang sangat mendalam, bukanlah sewenang-wenang busana itu direka begitu begini sehingga mencelakan falsafah di sebalik rekaan satu-satu busana. Sebagai bangsa yang mempunyai sejarah peradaban yang hebat, kita semua bertanggungjawab memastikan sastera, seni dan budaya ini akan kekal dalam diri kita dan generasi seterusnya.

Pertemuan yang berlangsung tiga jam ini diakhiri dengan deklamasi puisi oleh Sasterawan Negara Datuk Dr. Siti Zainon Ismail daripada buku beliau yang telah  dilancarkan semasa berlangsungnya Pesta Buku Antarabangsa Kuala Lumpur baru-baru ini. Baca dan hayatilah perkongsian saya ini kerana daripadanya ada sesuatu yang saya sampaikan khususnya tentang manusia yang di dalam (masyarakat orang asli).


Pelawak Legenda, Hamid Gurkha Meninggal Dunia

Kuala Lumpur – Pelakon komedi veteran tanah air, Hamid Gurkha atau nama sebenarnya, Abdul Hamid Abdul Rahman meninggal dunia di Hospital Tengku Ampuan Rahimah (HTAR), Klang petang semalam. Jenazah Allahyarham selamat dikebumikan di Tanah Perkuburan Kota Raja selepas solat isyak pada hari yang sama.

Dalam hantaran Perbadanan Kemajuan Filem Nasional Malaysia (FINAS) melalui Facebook FINAS Malaysia, FINAS menyatakan,

FINAS dengan rasa sedih dan dukacita ingin merakamkan ucapan takziah kepada seluruh ahli keluarga seniman veteran dan karyawan seni yang dihormati serta dikasihi, Allahyarham Abdul Hamid Abdul Rahman ataupun lebih dikenali sebagai Hamid Gurkha yang telah meninggal dunia pada hari Selasa, 14 Jun 2022 pada usia 90 tahun. Sesungguhnya jasa dan perjuangan seni Allahyarham akan terus dikenang dan terpahat dalam lipatan sejarah industri. Semoga Allah SWT menempatkan Allahyarham dalam kalangan mereka yang soleh dan beriman.

Hamid Gurkha mula dikenali melalui komedi, Panglima Badol yang diterbitkan pada 1978 dan turut membintangi filem Gila-gila, Sikit Punya Gila, Ragam Pemandu dan Zombi Kampung Pisang.

Beliau mendirikan rumah tangga dengan Timah Abdul Hamid dan dikurniakan lapan orang zuriat, 32 orang cucu dan 18 orang cicit. Pada tahun ini, Hamid menginjak usia 90 tahun.

Semoga Allahyarham Hamid Gurkha ditempatkan dalam kalangan orang yang soleh. Takziah diucapkan kepada keluarga Allahyarham.


Karyawan Filem Tempatan, Prebet Sapu Bersaing dalam MGGA 2022

Untuk mendapatkan maklumat terkini, ikuti kami melalui Telegram

Kuala Lumpur – Penulis lakon layar, pengarah sinematografi, dan pelakon lelaki utama filem yang menjadi buah mulut peminat filem tempatan sejak penghujung tahun 2021 hingga kini, Prebet Sapu turut tercalon untuk kategori masing-masing dalam Anugerah Global Emas Malaysia (MGGA) 2022 yang akan diadakan di Istana Budaya (IB) pada 16 Julai hadapan.

Prebet Sapu atau dalam MGGA 2022 ini disebut sebagai Hail, Driver! sendiri turut tercalon sebagai 10 Buah Filem Teratas (Top 10 Films) bersama-sama Drowning in Holy Water dari Iran, Full Time (Perancis), Memoryland (Jerman-Vietnam), No Ground Beneath the Feet (Bangladesh), Rehana (Singapura-Bangladesh), The Silent Forest (Taiwan), Two Friends (India), Whether the Weather is Fine (Filipina-Singapura) dan White Building (Perancis-Kemboja).

Karyawan filem Prebet Sapu itu ialah Muzzamer Rahman (yang juga pengarah) dalam kategori Lakon Layar Terbaik, Hafiz Rashid dan Fairuz Ismail (Sinematografi Terbaik) dan Amerul Affendi (Aktor Terbaik).

Sementara itu, dua orang tokoh perfileman negara, iaitu pelakon Sharifah Amani dan penulis/penerbit filem, Amir Muhammad antara yang dilantik sebagai ahli jawatankuasa pemilihan bersama-sama lima orang tokoh lain.

Perkara ini diumumkan semasa majlis pengumuman senarai pencalonan MGGA 2022 oleh Festival Filem Antarabangsa Malaysia (MIFFest) ke-5 dan MGGA 2022 sendiri di sebuah kompleks beli-belah terkemuka dekat pada 15 Jun 2022 yang lalu. Dalam majlis tersebut, MIFFest ke-5 juga mengumumkan bahawa Tourism Malaysia akan menyertai festival tahun ini sebagai pihak sokongannya.

Berdasarkan senarai, filem Two Friends mengungguli pencalonan apabila tercalon dalam lima buah kategori, dengan dua pelakon utamanya, Arif Shaikh (berumur 10 tahun) sebagai Safikul dan Asik Shaikh (berusia sembilan tahun) sebagai Palash, sama-sama dicalonkan dalam kategori Aktor Terbaik. Oleh sebab itu, mereka merupakan calon termuda dalam MGGA setakat ini.

Secara keseluruhan, lebih 100 buah filem menyertai MGGA 2022. Majlis tersebut turut mengumumkan lima orang tokoh atau penggiat filem yang diundang sebagai juri MGGA 2022, iaitu Christine Hakim (aktres veteran Indonesia) sebagai Presiden Juri, Lav Diaz (pembikin filem Filipina), Sabrina Baracetti (Presiden Festival Filem Timur Jauh Udine), serta Ho Wi Ding (pengarah Malaysia yang berpangkalan di Taiwan) dan Chong Keat Aun (pengarah Malaysia).

Dua orang tokoh veteran perfileman, iaitu Kim Dong-Ho dan Hou Hsiao-Hsien pula telah dipilih untuk menerima Anugerah Pencapaian Sepanjang Hayat.

“Anugerah ini sepatutnya disampaikan kepada Dong-Ho dan Hsiao-Hsien pada tahun 2020,” jelas Pengerusi MIFFest ke-5 dan MGGA 2022, Joanne Goh dalam ucapan beliau. Malangnya, tambah Joanne, pihak beliau terpaksa menangguhkannya oleh sebab COVID-19. Menurut beliau lagi, Dong-Ho dan Hsiao-Hsien telah menghasilkan banyak karya yang terkenal untuk festival-festival, dan seluruh industri filem.

“Dong-Ho merupakan salah seorang pengasas Festival Filem Antarabangsa Busan, dan Festival Filem Antarabangsa Gangneung, selain Presiden Kehormat MIFFest. Tanpa bimbingan beliau, saya mungkin gagal meneruskan penganjuran MIFFest dan MGGA kerana tidak bersemangat,” katanya lagi.

Sementara itu, bersempena dengan MIFFest ke-5, dan MGGA 2022 ini, turut diadakan tayangan filem-filem hebat dari beberapa negara. Senarai filem terkenal akan ditayangkan dalam beberapa kategori tayangan, iaitu Pawagam Dunia, Pawagam Asia, dan Pawagam Malaysia.

Menurut pengumuman tersebut, perasmian MIFFest ke-5 akan dimulakan dengan tayangan filem Edge of the World dari Amerika Syarikat yang membawa kisah Kapten James Brooke menjadi pemerintah Sarawak selama beberapa tahun.

Edge of the World menjalani penggambaran sepenuhnya di Sarawak, dan disokong oleh Lembaga Pelancongan Sarawak (STB). Difahamkan, STB gembira apabila menerima berita filem ini akan ditayangkan semasa MIFFest ke-5.

Pengarah Edge of the World, Michael Haussman sendiri, serta pelakon Josie Ho, Bront Palarae dan pelakon lain dijadualkan bertemu dengan penonton semasa majlis perasmian MIFFest ke-5 pada 10 Julai 2022 nanti.

Bersempena dengan MIFFest ke-5 juga turut diadakan Pemasaran Projek MIFFest Pertama pada 12 dan 13 Julai 2022 untuk mencari projek filem cereka yang berpotensi di malaysia. Dalam acara itu, kelima-lima pilihan rasmi akan berpeluang bertemu dengan penerbit, pengedar, serta pelabur tempatan, dan antarabangsa untuk membincangkan projek-projek mereka.

Antara yang menjadi juri untuk Pemasaran Projek MIFFest ke-5 termasuklah pelakon Wu Ke-Xi, Keoh Chee Ang (penerbit) dan Vijay Munisamy (penerbit eksekutif).

Pada majlis pengumuman tersebut, pengacara turut mengumumkan lima pilihan rasmi yang terpilih, iaitu Don’t Assume Still Waters, arahan Leysha Al-Yahya, The Depths (David Yanez), Sunny, Benny & Jenny (Jin Ong), Garek (Cech Adrea), dan Maybe Today, If Not Today, Maybe Tomorrow.

Jika MGGA 2022 berlangsung di IB, MIFFest ke-5 akan diadakan di Dadi Cinema, Pavilion Kuala Lumpur  dari 10 hingga 15 Julai 2022. MGGA 2022 akan disiarkan di Unifi TV (siaran langsung di Malaysia), Viu TV HK (siaran tertangguh di Hong Kong), dan YouTube MIFFest (siaran langsung di seluruh dunia). Untuk maklumat lanjut tentang festival tersebut, layari miffest.com.my.


JKKN Anjurkan Festival Kesenian Rakyat Kelate Selama Tiga Hari

Untuk mendapatkan maklumat terkini, ikuti kami melalui Telegram

Kota Bharu – Jabatan Kebudayaan dan Kesenian Negara (JKKN) Kelantan menganjurkan Festival Kesenian Rakyat Kelate (FKRK) 2022 selama tiga hari, mulai 16 hingga 18 Jun 2022 di Pantai Geting, Tumpat.

FKRK yang mula dilaksanakan pada tahun 2017 kembali menemui masyarakat pada tahun ini setelah tidak dapat dilaksanakan pada tahun 2020 dan hanya dianjurkan secara dalam talian pada tahun lalu akibat pandemik COVID-19 yang melanda negara kita pada ketika itu.

FKRK 2022 mengetengahkan pelbagai pengisian dan program menarik kepada para pengunjung yang hadir dalam usaha untuk memperlihatkan keunikan seni, budaya dan makanan yang ada di Kelantan.

Pertandingan mewarna, Battle of the Bands, pertandingan Akhir Dikir Barat FKRK, persembahan wayang kulit dan pelbagai lagi permainan tradisional dan sukan rakyat dapat disaksikan oleh para pengunjung yang hadir.

Selain pelbagai persembahan seni dan pertandingan, terdapat juga pameran gerai jualan serta program interaktif yang diadakan sepenjang tiga hari festival itu berlangsung.

Sudah tentu antara yang paling dinantikan ialah malam Gala FKRK 2022 yang akan menampilkan persembahan apresiasi gendang Kelantan yang menggabungkan alatan muzik tradisional seperti Rebana Ubi, Rebana Panjang Siam, Rebana Kercing dan Rebana Mangkuk, iaitu sejenis alat gendang yang diperbuat daripada mangkuk getah dan kesebuan rebana ini hanya terdapat di Tanah Merah, Kelantan.

Penganjuran FKRK 2022 diharapkan dapat menyebarluaskan dan merakyatkan seni budaya terutamanya seni budaya negeri Kelantan kepada semua lapisan masyarakat sebagaimana matlamat penganjurannya oleh JKKN.